url: =Jesu tawh kimu-in, amah mun i piak nak leh :: ZOMI DAILY\nposted on 9 July 2014 at 11:27 am Lomkholna: Article, Biakna, DavidTuang, Zomi\nI mawhnate kiphawkkik in, i kiksikkik thei ta ding hi.\nMidangte’ tungah itna leh hehpihna i nei thei ta ding hi.\nDuh hopna leh huaihamna khempeuh hong bei ding hi.\nHazatna teng bei-in, deihsakna i nei thei ta ding hi.\nMuhdahna teng bei-in, itna lungsim i nei thei ta ding hi.\nI zi/pal te ithuai sa-in, ngaih baang i sa tawntung ding hi.\nMidangte simmawh bawlsia loin, i hehpih thei ta ding hi.\nThu dangdang, vai dangdangte te sangin, Pasian leh ama thute mah thupi i sa zaw ta ding hi.\nEi tunga hong khial khat peuh a sia lamin thukkik loin, ahoih lam bek tawh i thukkik nuam ta ding hi.\nMi dangte gensiasia nawn loin, i phat thei ta ding hi.\nMidangte niam koihkoih nawn loin, i laamto nuam ta ding hi\nMidangte a puksak hi loin, a puk mite i phongto ta ding hi.\nThusia mudah in i nial dinga, thu hoih deih in i pom ta ding hi.\nMawhna mudah in siatna i peel dinga, dikna deih in na hoih i sem nuam ta ding hi.\nNisim nai simin, Pasian’ tungah lungdam ko in, ama min i phat den nuam ta ding hi.\nI hih theihna bangbang tawh Pasian’ min leh gam ading leh midangte’ phattuamna dingin ma i pang den nuam ta ding hi.\nJekhe in Jesu lunggulh in, mu nuam mahmah ahih manin, haksa pipi-in zonga, Jesu tawh hong kimu bek tham loin, a inn ah zantaam dingin sam hi. Jesu tawh lim takin kimu-in, i inn sungah mun a piak tak ciangin, a mawhna khempeuh kiphawkkik in mawh maina ngen a, a nuntak ziate leh a pianziate hong kilaih pah lian hi. Ni dangin mi hehpihna nei loin aduhhop a huaihampa hi-a, tu-in hehpihna lungsim leh itna lungsim hong nei thei ta hi.\nNi dangin a lapa hi mah ta leh, tu-in a piakhiapa hong hi ta hi. Ni dangin a ngahpa hi mah ta leh tu-in a hawmkhiapa hong hi ta hi. Tua ni-a kipanin Jekhe inn sung pen, Pasian kiang pana hong pai nopsakna tawh hong kidim hi.\nTua mah bangin, i nuntakna sungah Jesu lunggulh ngeungau in, i lungsim kongkhakte hon a, ama kiang naii-in amah mun i piak nak leh i sung panin, a hoih lam bekbek mah luang khiakhia lel dinga, midangte’ adingin thupha i suak ding hi. I minam sung, i Pawlpi sung, i innkuan sung leh i mimal nuntakna sung mahmah ah Jesu mun pia-in, ki uksak ni. Jesu sungah na khempeuh kicing a, Pa Pasian’ kiang pana hong pai nopsakna tawh zong kidim hi. Lai sim mimal kim tungah Topa’n tupha hong pia ta hen. Amen.\nPrevious: Na ci ngam tadiam? ~ David Tuang\nNext: Pasian’ hong piak, Kha thupha (Job 32:8)


timestamp: atn

url: =PP 1: Banghangin Mawhna Om Kiphal Hiam? - Zomi Adventist Innkuan\nBANGHANGIN MAWHNA OM KIPHAL HIAM?29\nPasian in ki-itna hi. John 4:16. A pianzia, a thukhamte in a beisa hunah ki-itna vive ahih bangin hong pai lai ding hunte ah zongh hi den ding hi. “Sangpenpa omna in a tawntungin kipa, kikheel ngeilo hi.” Ama sungah kilamdanna om lo-in, kikhelna meel zongh om ngiat lo hi.” Isai 57:15; Hab. 3:6; James 1:17.\nPasian’ bawlsa na khempeuhte in a bawlpa itna lak hi. Mihing khempeuhte tungah Pasian’ vangliatna leh ukzawhna omin, tua in mihingte adingin thupha ahi hi. Laphuakpa in hih bangin na phuak hi.\n“Na khut in thahata, Na taklam khut in sang hi.\nThumaanna leh thukhenna in Na Tokhom kiphuhna hi a,\nNa mai ah hehpihna leh Thutak pai hi.\nNopsakna awging a neite mi nuamsa a hi uh hi.\nAmaute in, Topa aw, Na mai ah pai uh hi,\nNa min hangin nisimin lungnuam uh a;\nNa thumaanna sungah pahtawi-in a om uh hi.\nNangmah in amaute thahatna bulpi na hi a,\nSiangpen Pa in eite kumpipa ahi hi.” (Ps. 89: 13-18)\nSia leh pha kikala buaina pen vantung pan a kipan mawhnateng kihaaltum dong, a kikheel ngeilo Pasian’ itna tellah-khiatna ahi hi.\n34Ukpipa in vanpi leipi a bawl laitakin Amah bek hi lo hi. A bawlsa mihingte tawh a lungnopna, a ngimnate a genpih dingin naseppih, kikholhpih khat nei hi. “A kipat cilin Thu a om hi. Thu in Pasian tawh a om khawm hi. Thu in Pasian ahi hi. Thu in a kipatcil a kipanin Pasian tawh a om khawm hi.” John 1:1,2. Khrist, Thu in, Pasian Tapa neihsun hi a, Pa tawh pumkhat ahih banah, pianzia, gamtatna leh ngimna te ah pumkhat ahi a, Amah bek mah Pasian tawh thu kikumthei leh ngimnate genkhia thei dingin a om hi. “A min in, Lamdang, Thupiapa, A hat Pasian, Tawntung Pa, Kilemna Kumpi,” ahi hi. Isai 9:6. “Ama’ paina in taanglai a kipan hi a, bei ngei lo hi.” Micah 5:2. Pasian’ Tapa in amah leh amah a kigenna ah: “A kipatcil a kipanin Topa in kei hong nei a, A nasepte a kipat ma pekin: A tawntungin ka om hi…..Hih sim leitung a phuh ding lai-in, Amah tawh khangkhia khawm bangin, a geiah ka om a, Amah in keimah hong paakta in, Keimah in Ama’ mai ah a tawntungin ka nuamsa hi.” Prov. 8:22-30.\nPa in Tapa tungtawnin van a om nuntakna nei khempeuh a piang sak hi. “Amah tawh na khempeuh kibawla,… kumpi tokhomte, ukzawhnate, dawite, hatnate hi taleh, na khempeuh Amah tungtawnin kibawla, Ama ading ahi hi.” Col. 1:16. Vantungmite in Pasian’ nasem sawltakte a hi uh a, Pasian’ deihna bang semkhia dingin Pa’ khuavak tawh kiktuam uh a, amanlang mahmah khate a nei uh hi. Ahih hangin Pasian Tapa, Pasian sathau-nilh, “Pasian meel kilangsakpa,” in “A vanglianpi tawh,” “Hih na khempeuhte uk a,” ukzawhna vangliatna a nei hi. Heb. 1:3. A vanglian kumpi tokhom in a kipatcil a kipanin Amah biakinn mun hi a, (Jer. 17:12) thumaan ciangkhutin Ama’ gam ukna kumpi ciangkhut ahi hi. Heb. 1:8. Minthanna leh Thupinate Ama aa hi a, A biakinn sungah hoihna leh hatnate a om hi.” Ps. 96:6. Hehpihna leh Thumaanna in Amai ah pai hi. Ps. 89:14.\nKi-itna thukham in Pasian kumpigam, kiphuhna bulpi hi a, A kumpigam sunga mite nopsakna in tua ki-itna thukham tawh kituak siangtho nuntakna a neihna ahi hi. Pasian in a bawlsa nuntakna nei peuhmah in Amah pen itna tawh a biak ding uh deih hi. Aana tawh thumanna cih bang, kisawl tentan ahih mana thumanna cih bang deih lo hi. Mi khempeuh tungah deih bang teel theihna hun pha pia hi. Tua hi leh mite’n amau deih thu tawh Pasian’ min phat thei zaw ding uh hi.\n35Ki-itna sungah a om laisiah kilemna leh kithuhualna om hi. Vantungmite nopsak pen in Piangsakpa ngimna bang tangtun nadinga sepna ahi hi. Pasian’ vaang kilat sak leh Amah phatna lasakte nuam sa uh hi. Pasian’ itna a thupi pen a neih manun kisaktheihna leh angsung-khualna om lo hi. Vantung mun khempeuhah kilem lo hi cih lahkhiat theih nading om peuhmah lo hi. Ahih hangin, hih nopsakna dinmun pen hong kilamdang hi. Pasian’ bawlsate lakpana khat hong thutangpeek se hi. Tua pa in Khrist khita lian penpa hi a, amah tung panin mawhna hong kipan khia hi. Amah pen bawlsa nuntakna nei khempeuhte lak panin siamna a sang pen leh vangliatna thupi pen tawh a kituam ahi hi. Amah in Lucifer, “Zingsang tapa,” a siangtho a niin baanglo, Cherub masa pen ahi hi. Pasian’ maiah dingin, a bei ngeilo Pasian vaangtaang in ama’ tungah om ngei hi. Tua ahih manin Topa in: “Nang in na khempeuh kicinna na hi a, pilna tawh kidimin, melhoihna tawh na kidim hi. Pasian’ huan ahi Eden huan sungah na om ngei a, suangmanpha namkimte na kizepna ahi hi…. Sathau kinilh cherub na hi a, Pasian’ mual siangtho tungah kong koih hi. Meikaang tawh kibang suangte lakah na vak kawikawi hi. Hong kipiansak ni a kipan na sungah mawhna a kimuh dong gen bang lo-in na om hi.” Eze. 28:12-15.\nDamdamin Lucifer in amah leh amah a kisangkhai nopna hong kilangh sak ta hi. Lai Siangtho in “Na meel hoih manin na kiphasaka, navaak na kisak manin na pilnate na susia zo hi… Isa. 14:13,14. A vangliatnate Pasian kiang pana a ngah hi napi Lucifer in amah leh amah neihtawm bangin ngaihsun hi. Vantungmite lak pan a sang pen hi napi, tua dinmun tawh lungkim lo in, Piangsakpa bek ii ngah dinga kilawm biak leh paai ding ut mawk hi. Piangsakpa dinmun haza hi. Bawlsa nuntakna neite’n Piangsakpa tunga zahtakna leh itna apiak ding teng uh tawh amah a kibelh nadingin hanciam niloh mawk hi. Mongneilopa in A Tapa tunga a piak vangliatnate haza ahih manin, Lucifer in tua vangliatna a suh zawh theih nading bekbek hanciam hi.\nTu-in vantunga kilemma, kithukhatna pen hong kitam kham ta hi. Piangsakpa kibiak ding sanga Lucifer a kibiak nadingin a hanciam tak ciangin 36vantungmite’n Pasian bek mah a lian pen hi na ci zaw uh hi. Tua hi a, vantungmite’n Lucifer nakpi- in kho uh hi. Pasian Tapa in zongh Lucifer maiah Piangsakpa liatna, hoihna leh thudiknate leh a siangtho, a kikhel ngeilo Pasian Thukhamte a phutpa hi a, tua a phuhsate panin pialkhia mawk leh Lucifer in amah a Bawlpa zahtak lo in, amah leh amah tungah siatna kitun suak ding hi ci-in a hilh hi. Tawpna neilo itna leh hehpihna tawh a kikhoh hangin Lucifer in nial teeiteei hi. Lucifer in Khrist a hazaatna picing sak nuam ahih manin hong ngawngkhauh semsem mawk hi.\nPasian Tapa pen amah sangin a liat zawk nading thu om lo hi cih thu tawh kinialna neih ding pen Lucifer ngimna ahi hi. Tua hi a, Lucifer in Piangsakpa pilna leh itna pen mawhsakin kosia hi. Hih a ngimna a tangtun theih nadingin a khuak pilna a zangh ding hong hita hi. Ahih hangin Piangsakpa in A piansakte keem loin koih khong lo hi. Kiseelna lianpi a om ma-in, vantungmi khempeuh in Pasian deihna in bang hiam cih a theih uh kisam masa hi. Pasian pilna leh hoihna in amaute nopsakna naak ahih lam a theih uh kuul hi.\nVantung Kumpipa in vantunga teeng khempeuhte a maiah kikhawm sak hi. Amaute maiah A Tapa dinmun omzia maan pen lak hi. Pasian Tapa in a Pa tawh kumpi Tokhom luah khawma, a tawntung vangliatna amau geel aituam hi. Tapa leh Pa in amau leh amau thu a “om” ahi uh a, kuama piansak ahi kei uh hi. Pasian tokhom kiimkotah a kisim zolo vantungmi “tul sawm a sim tulsawm, tul tampi” te om uh hi. Vantungmiliante in, Sawltakte bang leh gammite bangin om uh a, tung Sianmang kiang pana hong luangkhia khuavakte tawh nuam takin a om uh hi. Tua a kikhawm ziahzuah vantungmihonpite kiangah Kumpipa in, Pasian Tapa neihsun, Khrist bekbek in Amah tawh thu kikum thei in, A ngimnate taangcing sak dingin sem thei hi ci hi. Pasian Tapa in a Pa’ deihna bangin vantungmihonpite a bawl hi. Tua hi a, Amah leh Pasian tungah biakna leh paaina piak ding ahi hi. Vantungmite a bawl lai mah bangin, hih leitung leh a sunga teengte a bawlna ah zong Khrist in Pasian vangneihna mah zangh lai hi. Ahih hangin, hih munte ah Tapa in Pasian vaihawmna tawh kilehbulhin Amah leh Amah kiliatsak ding zong ngei lo in, A Pa minthan nading leh migitna leh itna tawh a kidim A pa ngimnate a semkhia hibek hi.\nTua ciangin, vantungmite’n kipaak takin Khrist pen a lian mah hi ci uh a, 37A maiah kuunin bia uh hi. Lucifer zongh a kuun hi. Ahih hangin, a lungsim sungah a lamdang, a lauhuai kitukalhna khat om hi. Tua pen in Pasian deih bang zui zaw ding maw cih leh hazatna leh deihgawhna tawh langdo ding maw cih thu ahi hi. Tawlpi khat sung pen vantungmi honpite huzap in zo gawp bangin kilangh hi. Phatna late kisa a, aw tul tampi a gin khiat ciangin, a lungsim sunga ngaihsutna hoihlo pen a tuimang bangin, a mahmah in zongh Pa leh Tapa phatna la sakpih saam hi. Ahih hangin, a vangliatna pen hong kiphatsakpih kik pah hi. A lian pen ahih nopna hong om kik hanhana, Khrist dinmun a hazaatna hong pokhia leuleu hi. Ama tunga kipia minthanna leh vangliatna pen Pasian piakkhong hehpihna hi ci lo in, Piangsakpa tungah lungdamna ko het lo hi. Vanglian leh pil kisa mahmah ahih manin Pasian tawh kizakim ding bek ut hi. Banghang hiam cih leh vantungmite’n amah pen it uh a, zahtakin a thupiakte bangin gamta uh hi. Vantungmi khempeuh tungah vangliatna leh pilna tawh kituam ahih man hi. Ahih tei hangin, ama tungah Pa tawh kizakimin Pasian Tapa a kipahtawi hi. Tapa in Pa tawh thu kikum thei hi. Lucifer in Pasian tawh thu kikum thei lo hi. Tua ahih manin, “Banghangin Khrist in zaliatna nei tuan se hiam? Banghangin Lucifer sangin kipahtawi zaw se hiam? cih dotna lungsim hong nei hi.\nA manlang thei penin Pa kiang pan hong pai khia a, vantungmite zongh amah banga a lungkim loh theih nadingun na hong sem hi. Pasian a zahtak mahmah bangin a ngimna thukpi selsimin hong vak kawikawi hi. A masa-in Pasian kumpigam ki-ukna ahi Pasian thukham pen a kimuanmawh nadingin hong gen hi. Leitungmite’n bel thukham kisam kha mah ding uh hi. Ahih hangin a pil, amau pilna tawh a gamtang thei vantungmite’n Pasian deihloh sem het lo ding uh hi. Amau ngaihsutnate uh siangtho ahih manin Pasian mah bangin khial thei het lo ding uh hi ci hi. Pasian Tapa in Pa tawh kizakima a om vial pen Lucifer kihuatna leh kigawtna hi a, thumaan het lo hi ci hi. Lucifer zongh a kizahtakhuai leh a kipahtawi huai khat mah hi ci hi. Tua hi a, Lucifer pen a sangpen munah om thei leh vantungmi khempeuhin suahtakna ngah ding uh hi. Tu mahmah in zongh amaute suakta lo uh hi: banghang hiam cih leh amaute UKPA deihna bangin a om uh kuula, a biak a paai uh kul hi ci hi. Hih bang khemna teng tawh a khem takciangin vantungmi tampitak in na sang pah uh hi.\n38Khrist dinmun bel kibang gige lai hi. Lucifer in Khrist a hazaat mana a hilo lamah gena, Khrist tawh kizakima a kigenna in Khrist dinmun pen a maan mah ahih lam tellah zaw hi. Vantungmite tampitak in Lucifer khemna ah mittaw in om uh hi.\nVantungmite’ ukpipa a hihna zanghin siamna thuuk mahmah tawh vantungmite’n zongh Pasian a muanlah nadingun guuk sep sim hi. Pasian’ ngimnate leh vaihawmnate ahi lo lamin hei khia a, vantungmite uploh ding leh lungkimloh nadingin bawl hi. Kam khum nono leh aw zol nono tawh vantungmite kiangah thu muam niloh hi. Amah pen Pasian tungah a thumaan den mah bangin kigena, tua laitak mahin Pasian kumpigam kip nadingin ki-uknate leh thukhamte khek kuul hi ci hi. Pasian thukham langpang sa-in nasema, ama lungkimlohna pen vantungmite leh vantung ki-ukna a lemtuah bang danin kilangh sak hi. A simtham takin kikhenna leh kilangpanna khaici a tuhtuh hi napi, a siamna thuuk mahmah tawh amah pen vantungah kilemna leh lungnopna, muanna a om den nadinga hanciam mahmah bangin kidawk sak hi.\nSee also God Uplifts who Humbles Himself\nLungkimlohna pen hong kipan khia ta hi. A kilangtangin kikhenna a om loh hangin, vantungmite lakah pawl kikhen nading lungsim hong om ta hi. Pawlkhatte in Lucifer lamah pangin Pasian Kumpigam ki-ukna manlo hi ci uh hi. A tuungin vantung ii ki-uknate hoihsa in lungkim mahmah uh hinapi, Pasian ngimna leh vaihawmnate a theihpih loh manun, tu-in Lucifer zuau-khemna um in, hong lungkim nawn lo mawk uh hi. Khrist a liatsakna thu thei loin lungkim nawn lo uh hi. Hih a lungkim lo vantungmite in Lucifer panpih uh a, Lucifer pen Khrist tawh a kizakim mah ding hi cih pih uh hi. Ahih hangin, Pasian lama kip vantungmite’n Lucifer pen a kikhel kik nadingin genpih uh hi. Pasian deihna ah ki-ap zaw in ci uh hi. Khrist ahih leh Pasian Tapa hi a, vantungmite kibawl ma pek a kipan Pa tawh pumkhat ahi sa hi. Pa taklamah ding dena, a zaliatna pen Ama nuaia om khempeuhte adingin thupha hi. Tuni ciang dong kuamah in Amah nial ngei nai lo hi. Vantung ii 39kilemna pen khatvei zongh nawngkai ngei nai lo ahih manin, tu-in nawngkaina, kikhenna om sak kul se ding hiam ci uh hi. A dik vantungmite’n a lungkimlo a vantungmi pihte kianguah, Pasian langpang se dah un, Na langpan uh leh kisiacip lel ding hi uh teh. Hong kihei kik unla, Pasian kiangah thumaanna tawh hong ki-ap kik zaw un ci-in thuum uh hi.\nPasian in angeina mah bangin, migitna lianpi tawh Lucifer pen thuak tentan lai hi. Vantungah lungkimlohna leh muhdahna cih bang peuhmah kithei kha ngei nai lo hi. Hih thu in thu thak, a lamdang, a kithei zo lo, a kituat thei lo thu ahi hi. Lucifer nangawn in ama ngaihsutna bang a sepkhiat ding hong lau giauguau hi. Ahih hangin khawl tuan lo mawk hi. Pasian itna leh hehpihna bek tawh amah khial zaw ahih lam kihilh thei bek hi. Lucifer in zongh amah khial zaw ahihlam kithei hi. Amah in “Topa in a lampi khempeuhah thumanin, a nasepna khempeuh ah siangtho hi,” cih a thei hi. Ps. 145:17. Pasian thukhunte in dikin, vantungmite maiah a hi banga a gen ding hi cih mu hi. Hih a muh leh a theih thu bangin om hileh amah leh vantungmi tampi gumkhia zo mah ding hi ven. Ahih hangin Pasian tunga a kipiak ding pen ut lo hi. Vantungmite laka lian pen ahihna dinmun a nusiat khit hangin, Pasian lamah kihei kik henla, Piangsakpa pilna thei in, ama dinmun tawh lungkim lel hi leh, a dinmun ngei mah ah kikoih kik ding ahi hi. Tu-in, thu khensat hun hong tung ta hi. Pasian kiangah ki-ap ding maw? Ahih kei leh, a kilang tangin langpanna kipan khia ding maw cih thu ahi hi. Pasian kiangah ki-ap kik dektak hi. Ahih hangin a kiphatsakna in aki-apkik loh nadingin dal hi. Lucifer in khial ingh ci a kipulaaka, ama ngaihsutnate khial hi ci-a, a kosiat kumpigam kiangah a ki-ap kik ding pen haksa sa mahmah hi.\nItna tawh a dim Piangsakpa in, Lucifer leh anungzuite kisiatna sunga tuak dektak uh hi cih amuh ciangin hehpih-in a kihei kik nadingun lampi zonsak hi. Ahih hangin, Ama hehpihna na nial uh hi. Lucifer in Pasian’ thuakzawhna pen Pasian’ kiliatsaknopna in gen zawsop a, a sawtloin Pasian mahmah ama ukna sungah hong ki-ap dingin gen hi. Vantungmite’n kiptakin amah a panpih naak uh leh a 40deih khempeuh ngah ding uh hi ci hi. Ama thu bek tawh om tentana, Amah a Bawlpa tawh kigaaldo ding phamawh sa lo hi. Tua hi a, Lucifer, “khawvaak puapa” Pasian vangliatna neihpihpa’ pen thukham palsatna tawh, Pasian leh a vantungmite galpa, a hong suak hi. Lucifer pen vantungmite cing ding kimlai vantungmite susiapa a lehsuah ta hi.\nA thumaan vantungmite thuumpihnate neu-etna tawh nialin, amaute pen a kibum silate cihsan hi. Khrist kisangkhanna pen dik hetlo ahih manin Pasian kumpigam sungah ki-ap lo ding hing ci hi. Khrist ii zaliatna zongh cikmah hunin lungkimpih ngei kei ning ci hi. A nungzuite kiangah kumpigam thak leh a nuamzaw ngah ding uh a, suahtakna tawh nuamsa mahmah ding uh hi ci-in kamciam pia hi. Vantungmite tampitakin a makai dingun sang dingin limlahna pia uh hi. Vantungmi khempeuh a ngah thei dingin ki-ummawha, Pasian tawh kizakimin, vantunga om khempeuhte in ama thu mang ta ding uh hi ci-in kilamen hi.\nA thumaan vantungmitten Lucifer leh a lawmte kiangah Pasian tungah ki-ap dingin thuum uh hi. A ut kei teeiteei uh leh a kipelh thei lo a thuak ding uh nate zongh hilh uh hi. Amaute a Piangsakpa in amaute pen zo peuhmah dinga a langpan manun daan thuak sak hamtang ding hi ci uh hi. Vantungmi kuamah in Pasian thukham langpan in zawhna ngah ngei lo ding hi, banghang hiam cih leh Pasian thukham in Pasian mah tawh kibangin siangtho hi. Lucifer khemna ngai kei un ci-in hilh uh a, Lucifer leh a nungzuite’n a manlang thei pen in a khialhnate uh pulaaka Pasian a zuat kik nadingun ngen uh hi.\nTampi mah in hih khohna ngai-in kisik kik nuam uh a, Pa leh a Tapa hong zuan kik nuam uh hi. Ahih hangin, Lucifer in khem nading khat na nei khol gige hi. Amah in, Amah tawh kipawl vantungmite gamla paikhia khin lua uh ahih manun a kilehkik hangun Pasianin mawhmaina pia zo nawn lo ding hi ci hi. Pasian kianga ki-aap kik nuam peuhmah kikosia in a dinmun panun kiniam sak ding hi ci hi. Amah in bel Khrist pen tungnungpen hi ci ngei lo ding hi. 41Tua ahih manin amah leh a nungzuite adingin sep ding khat bek om lai a, tua in a suahtak theih nadingun gaal ado uh kuul hi ci hi.\nSatan ahih leh bel gamla paikhia khin lua mah hi. Ahih hangin a khemna tawh a mittawtsak a nungzuite a dingin gamla lua nai lo hi. A thumaan vantungmite ngetna bangin ki-ap kik uh hileh lametna nei thei ding uh a, Satan ii thangsiahna pan suakta mah ding uh hi ven! Ahih hangin, kiphatsakna, Satan a itna leh a suahtak nopna un ki-ap sak lo a, itna leh hehpihna tawh thuumna nunung pen nial uh hi.\nSee also Obedience\nSatan in a lungkimlohna min saka, langdona a tut dong a deih bang sem dingin Pasian in phal hi. Satan ngimna leh ngaihsutna khempeuh a picin kuul hi, tua hi leh a omzia diktak mi khempeuh in mu thei pan ding uh hi. Lucifer, sathau kinilh Cherub, pen sang takin kipahtawi ngei hi. Vantungmiten nakpi’n it ngei uh a, a huzap zongh khauh mahmah hi. Pasian kumpigam ih cih in vantungmite bek hi lo-in, a bawlsa leitung khempeuh zongh ahi hi. Tua hi a, Lucifer in vantungmi khempeuh zo thei leh leitung khempeuh zongh zo thei ding kisa hi. Tua ahih manin, a ngimna a tangtun theih nadingin a khelpilnate zangh hi. A khem theihna vaang pen nasia mahmah hi. A nasep peuhmah a kithei thei lo nate tawh tuam ahih manin, a ngimna taktak pen vantungmiten tel hak sa mahmah uh hi. A hong picin mateng, a nasep in thusia ahih lam kithei lo hi. A lungkimlohna zongh langpanna a suah ding kimu thei lo hi. A thumaan vantungmite nangawn in zongh a nasep leh a ngimna taktak tel theih zo lo uh hi.\nLucifer in ama lama a kaih zawhloh vantungmite pen vantung a teengte hoih nading deihsak lote, bangmah kilamdanna neilote ci-in mawhsiat hi. Pasian lama om vantungmite pen langdona a sem bangin ngawh pongmawk hi. Thu seelna tawh Pasian ngimnate a kitel zawhloh nading pen ama ngimna ahi hi. A telnop mahmah nate a kitel theilo bangin kilangsaka, Jehova thu telnop mahmahte muanlahna tawh telzawhloh suak sak hi. Vantungmite laka a lianpen ahihna in tu-a a langdona nasep pen mavang sak tuam mahmah hi.\n42Pasian in thumaanna leh diktatna bek zangh thei hi. Satan in Pasian zat theihloh ahi zuauphuahna leh mi bumna,khemnate zangh hi. Pasian kammal a khial bangin kilangh saka, a bawlsate zuih dinga thukham akoih zongh maan lo bek tham lo in, Pasian biak leh paai ding cih sawnsawn pen tawh Pasian in amah leh amah kilian sak hi ci hi. Hih bangin Satan in Pasian leh Agam ki-ukna naak mawhsiat lua mawk ahih manin, vantungmi khempeuh leh leitung khempeuhte mit muhin Pasian kumpigam in dika, A thukhamte zongh siangtho hi cih lah kuul hi. Satan inlah amah pen vanpi leipi hoih nading bek zonga gamtang bangin kigen lai deep hi. Tua ahih manin a ngimna taktak leh a nasep zia pen mi khempeuh theih dingin a picin kuul hi. Tua hi a, a nasepna a tangcin theih nadingin hun tawlpi khat a neih kuul hi.\nAma hanga om kikhenna pen Satan in Pasian kumpigam ki-ukna hoihloh man hi ci-in pum ngawh hi. Thusia khempeuh Pasian kumpigam ki-ukna hang hi ci hi. Amah pen Pasian Thukhamte puahpha leh akicing sak zaw dinga sem bangin kigen hi. Tua ahih manin, a ngimna leh akigenna banga a sep theih nadingin Pasian in hunpha pia hi. A nasep in amah mawhsak ding hi. Satan in a tuungin a langpangin kigen lo hi. Ahih hangin, vanpi leipi in ama omzia, pianzia, zuauphuakpa ahih lam a daal omlo in a theih uh kuul hi.\nVantung pan a kinawhkhiat ciangin zongh mongnei lo itna nei Pasian in Satan pen susia pah lo hi. Pasian in itna bek tawh Ama na a kisep ding leh Amah a kibiak ding deih ahih manin, a bawlsate’n a thudikna leh a migitna a theihcian uh kuul hi. Vantung leh leitung danga teeng khempeuhte in mawhna omzia leh mawhna thaman om zia thei zo lo ahih manun, Pasian in Satan susia pah mawk leh Pasian thudikna koi hiam cih thei lo ding uh hi. Tua ahih manin Satan kihingkhawi lai tadih suak hi. Thakhat thu in kimeeklum pak hi leh bawlsa pawlkhatte’n itna tawh hi lo in launa, kihtakna tawh Pathian bia ding uh hi. Tua hi leh mikhempa huzap pen kibeimang sak zo lo ding a, langpan nopna lungsim zongh maimang zo lo ding hi. Hong pailai ding a kisim zolo khang tampi sunga vanpi leh leipi hoih zawk nadingin Satan in a deihnate a picin sak kuul hi. Pasian kumpigam ki-ukna a langpannate leh a mawhsaknate, bawlsa nate khempeuh in kitel taka amuh uh kuul hi. Tua hi leh Pasian migitna, a thudikna leh A thukham kikheeltheihlouhna pen cikmah hunin kuamah in mawhsak ngei nawn lo pan ding hi.\nSatan langpanna pen vantung leh leitung adingin hong pai ding khang tawntung hun sungah theih den ding kihilhna thu khat ahi hi. Mawhna leh mawhna thaman omzia theih nadinga teci ahi hi. Satan deih thu in mite leh vantungmite 43suplawh sak mahmah ahih manin, Pasian thukham kipaampaih mawk leh bangci bang hi ding hiam cih kimu thei hi. Pasian kumpigam a om lai siah a sunga teengte’n lungmuangtakin om thei uh hi cih kilangh hi. Hih langpanna a kipicin sak manin, hong pai lai ding hunte ah misiangthote’n mawhna bawl nuam nawnlo, langpang nuam nawn lo-in, mawhna thaman thuak nuam nawn lo ding uh hi.\nVantung a ukpa in na khempeuh a kipatna pan a tawpna dong, a beisa leh hong pai lai ding nate, a theipa hi-a, kuama nawngkai sak zawhlohin a ngimna leh a vaihawmna bangin tangtung sak hi. “A kiimkotah khuamialna leh meiipi a kaai hangin, a tokhom in thumaanna leh thukhenna tungah kiphut hi”. Ps. 97:2, R.V. Hih thu pen, a khial hi taleh, a thumaante hi taleh bawlsa khempeuh in ni khat ni teh thei ding uh hi. “A nasep in siangtho hi: banghang hiam cih leh a lampite in thukhenna hi a: amah in a thumaan Pasian, mawhna tawh kihello, a thu dik leh a thutang Pasian ahi hi” Deut. 32:4.\nPrev post GC 23: Biakbuk i Cih Bang Hiam?\nNext post Baby Cut from Adventist Mother Dies


url: =MANGKANG TAWH KIDONNA (1887-1894). Agelh ~ J. Gin Za Tawng Naulak - Laibu Saal\nHome > Zomi Paltan (Galkap) > MANGKANG TAWH KIDONNA (1887-1894). Agelh ~ J. Gin Za Tawng Naulak\nMANGKANG TAWH KIDONNA (1887-1894). Agelh ~ J. Gin Za Tawng Naulak\nMANGKANG TAWH KIDONNA\nAgelh ~ J. Gin Za Tawng Naulak\nA sunga Om Thulu note :\nTaisun Leh Tedim Kop\nKhamtung Lak Ding Kilimpat\nA masa pen gal panna kulhpi\nTonzang te’n Kap Leuleu\nMangkang tawh Kido La\nLusi Saklam So\nTedimte Kipan Kik\nKapteel La Ding Kuan\nPhong Dawh Kipan\nGal Van Khia\nUkpite Zangkong Hawhpih\nKawlgam Tawh Gawm\nGal Kiging Sim\nUkpi Nasep Pia\nTua hum lai tak in:\n45. Englan Kumpipa in Kawl Gam khanglam teng a lak khit ciangin, Kawl Gam sak lam teng zong a la hi. Kawl Gam sak lam teng a lak khit uh ciangin, Khamtung Gam zong lak ding a sawm uh hi. Tua hun lai-a Kawl kumpipa’ khua Ava khua ahi hi.\nMangkangte Kawlpi ciang a tun nah un in Kawlpi ah Shan mi tampi a om hi. Gam uk nuam mi nih a kituh-a, tua lai takin Mangkangte a tun’ ciangin, tua a kitawngte lak ah khat, Khamtungah a tai hi.\n1887 December kha in Captain Raikes leh a pawlte Kawlpi a tung uh hi. A tun phet mah in, Khamtunga Sihzang ukpi teng a sam pah hi. Captain Raikes in Sihzang ukpite kiangah, “Tu in, Mangkang kumpite in, Kawl gam pan in Khantung gam pailet in India gam Chittagonr dong ah lampi khat sial nuam hi. Tua hun ciangin Khamtung mite-in lam hilh ding leh kuli ding in kong la ding uh hi,” a ci hi. Sihzang ukpite in, “Khamtung lam pailet in lam hong sial kei ta un. Ka mite uh hai lua mahmah uh ahih ciangin, lampi ah hong suam ding uh lau huai hi,” ci-in a phal kei uh hi.\n1888 Janaury kha ni 3 ni-in, Phalam gam Taisun ukpite tawh Angteeng (India) ah kituah leuleu uh hi. Tuate kiang ah, Sihzang ukpite kianga a gen bang teng mah a gen leuleu hi. Taisun ukpite in, “Khamtung gam pailet-a lampisial ding ka thukim zo kei uh hi. Nong pai teeiteei uh-a, a liam a bai na om uh leh, bangmah kong theihpih kei ding uh hi.” Ci-in a kikhen uh hi.\nTua khit ciangin, Captain Raikes in, Kam Haul eh Sukte ukpi teng sam leuleu in, Khamtung gam pailet-a lampi sial ding thu mah a genpih nuam ahi hi. Ahih hangin, tua Kam Haul eh Sukte ukpite in thu don lo in a pai kei lel uh hi.\nTua khit ciangin, Khalkha gam ukpi teng zong a sam ding mi 6 a paisak hi. Khalkhate in, tua mi 6 lak ah 3 man in, 2 that uh-a 1 a tai suah uh hi. Tua a suakta pen Lusi gam lam zuan in India ah, India pan inZangkong dong a tai suak hi.\nKhamtung ukpite tawh kikhopna a man teng in, mepi tawh kaih 500 gam la mun galkapte a kap sak hi. Ama deih na ah, thu mang lo a om leh, hi bang a thuak ding uh hi, ci-a a lak pian a hi hi.\nCaptain Raikes inukpite thusim khol lo hi. Ahi zongin, ama thu sim khol loh bang lo in, 1888 sungin Mangkangte’ gal vai hawmna khempeuh a lumlet gawp zo uh hi.\nTaisun ukpipa Son Pek in, Mangkang kumpite’ uk ding ut lo in, do ding na kipan hi. Kawlpi pan-a a tai gam uk nuam kituhpa tawh Taisun-te kikop in India (Angteeng) sim suk in, Kale Sawbwa pa man in ciahpih uh-a, amau tawh kipawl-a tualgal kipat ding a thukim khit ciang in a khah kik pan uh hi.\nTua Kale Sawbwa pa in, Chinduin saklam gam-a om gal hang, gal siam 200 khawm in, Taisun simkik dingin a kithawi uh hi. Ahi zongin, a ngaih-sutsut ciangin, Taisun gal tuak ngei khin-a a lauhuai mahmah uh cih thei ahih man in dap takin a khawl kik hi.\nTaisun leh Tedim kikop in, ni 2 sung Kale valley sung teng va sim uh-a, mi12 thatin, 112 a hing in a man uh hi. Thau lawng 4 leh laa 4 zong a ngah uh hi. Tua gam mite in, gal ki lem nop na in, Zam 5, Puanza 5, Thambeel 5 leh puanteen 120 tawh a thuum uh hi. Ahi hangin, hi pen, a tungtham thu hi bek hi, a lungsim uh i theih sa hi, ci-in a saang kei uh hi.\nGalkap hi ta leh, Palik hi ta leh bang tak hanciam in a do uh hangin Khamtung mite in a hanciamna uh khiam tuan dek lo uh-a a nasia tektek zaw lai uh hi. Tua ahih man in kum 6 sung tawntung Mangkangte in si le naai tawh a sim uh hangin Khamtung a la za kei uh hi.\n46. 1888 guahtui sung teng, a kua a kua aadingin haksa ahih ciangin ci-in, Captain Raikes, tua sung teng thu ngaat takin a pai hi. Thu a ngaat seemseem ciangin, Khamtungte a kipawlna uh a khua seemseem hi. Tua bang thu India kumpi in a zak ciangin a lung himawh mahmah hi.\nCaptian Raikes in July kha-a kipan Khamtung mi kuamah Kawl gam sung a pai theih lo dingin ki khakcip zo leh hoih ding hi, ci-in, tua bang khaktan zawh na dingin, Pauk, Pakokku leh Myingyan-a om galkap 470 General Faunce in a puak dingin a ngen hi. Captain Raikes zakhang in Major a suak hi. Major Raikes, Gurkha galkap 300 tawh Kawlpi ah a om hi.\nIndia kumpi in, Tilin, Gangaw, Kan Sihaung, Kambalu leh India teng hoih takin galkap in cing zo peuh leh Zomite tum zo lo ding hi, ci-in um uh hi. Ahih hangin, tua bangin amau ngaihsut bang ahi zo tuan kei hi. October 17 leh 29 sung in 12 sang-a tawmzaw lo, Khamtung mite in that in, 122 a hing in sal-a khawi dingin a man uh hi.\nTua banga a cihmawh uh ciangin, General White in, India Kumpi kiangah, galkap Battalion khat leh Assam kuli 2000 a manlang tak-a ama zat dingin a vaikhak hi. Tuate, 1888 November kha 18 ni pan in, puak ding thukimna a ngah hi.\n47. General White ngimna pan in, Shihzang khua teng leh, Thang mual pang langkhat a om khua teng sim masa in, galkapte General Faunce in makaih leh, ci-a a vaihawmhawm kikal teng un, Khamtung mite in, galkapte’ gal vilna mun teng leh gal madawk teng a sim pahpah uh hi. 1888 December 7 ni-a kipan Khamtung mamawh-a lam sial a kipan teng a kap gawp uh hi. Phalam Taisun mi 1000 khat in zingsang nai 4 in Sihaung a sim uh hi. Tua ni mah in, Tedim te in Kangyi a galkap omna pjuak a sim uh hi. Tua pan kipan lam sial peuhmah ki kap ngelhngelh den hi. A zawh masaksak uh sing lianpipi phuk in ki khaktan den hi. Sun ahi zong, zan ahi zong, lam sak pan in na buksim in a suak masasa ki kap lum den hi.\n48. A masa pen gal panna kulhpi\nLeisan kulhpi ahi hi. Tua mun ah, ki nasia do mahmah hi. Tua ki do na ah, Zebaw Hau Khaw Zam in, phual khat ah gal 3 that hi. Tua tawh kisai in hi bangin la a phuak hi;\n(a) Thah ban sap lai hen bang sap lai lei do phuk cil kei hing e,\n(b) Vang khua al bang man lai tak a, sang lian phuk cil kei hing e.\nTua kido na phual ah Mualbeem te 3 a sih ciangin, Mualbeem khua teng in, mi si luang teng tawh ciah-a, limtak-a a khua ah a vui nuam uh ahih man in misi luang tawh a ciah uh ciangin, tua mun galten luahzo pan hi.\n49. Leisan kulh khit ciangin, Hankhanglu ah panmun a bawl leuleu uh hi. Tua mun Leisan sang in a hoih zaw lai hi. Gal panna mun teng meii in tuam in, galte a suah ciangin, suangtum zong khiat theih na ding mun ahi hi. January 31 zingsang khua vak ma diak tak in Panjabi galkap te a suak a, tua mun ah nasia takin a kikap uh hi.\n50. Sir. George White, General Faunce leh Major Raikes kikop in, 1889 February ni 4 ni-in Khuasak khua a la uh hi. February 13 ni-in, Khuasak khua nusia in, Thuklai ah a kikhiin uh hi. Thuklai ah GalkapPhualpi Omna dingin a bawl uh-a, Sir George White’ min pua in, “Fort White” kici hi.\n51. A nunung pen Khamtung mite’ gal nanna kulhpi, Siallum Kulh ahi hi. Tua mun ah nasia takin kikap hi. Tua kulhpi pen ngiakua bangin, phih kineisak kawikawi ahih man inm galte in luh hak sa mahmah uh hi. Galkap Mang 3 leh galkap 83 a kap lum uh hi. Captain khat leh Surgeant khat liam hi. Tua Surgean pa in a nung ciang V.C. a ngah hi. 1889 May ni 4 ni-in luh zo pan bek uh hi.\n52. Tedim gam-a thau lawng khempeuh Sila a om khempeuh, leh dangka tul khat (Rs, 1000) a manlang in hong puak taun ci-in thu a kipiak ciangin, Tedimte in za nuam lo in do zaw ding, ci-in a khensat uh hi.\nTua thu a theih uh ciangin, General Faunce zang a galkap teng tawh, Thuklai pan kipan in, Vangteh lam tawn in, Saizang a la masa dingin a pai uh hi. Vangteh tawh tawmvei a kikap uh hi. Vangteh pan in Saizangte lam zuan in a paina uah, Saizangte in a to pai lam ahih uh man in haksa asa mahmah uh hi. Saizang in na dawm mahmah lo uh ahih man in haksapi in Saizang a lo za bek uh hi.\n53. Major Raikes in, Thang pan in Tedim 1889 March kha sunga lak dingin a sawm hi. Tua laitak-a Tedim innpipa Khaw Chin ahi hi. Tua hun laitak in Tedim inn 300 a pha hi. Thauvui thautang a kicing tak in Tedimte na kithawi uh-a, khua kiim ah gal panna dum leh kulh a to uh hi. Galkapte Tedim la nuam a pai ciangin, lim takin na pang uh hi. Gal madawk pawl tawh Lawibual zangah a kikap uh hi. Tua tak ah galkao 50 si in 12 a liam hi.\nGal madawk pawl zong nungkik in khua nawl-a gal panna dum kulh-a gal panga a omsa te tawh kikap leuleu uh hi. Tua dum leh kulh pan in na kap ngelngelh uh-a, sun khat leh zan khat sung a kikap uh hi. Galkap 120 si in 70 a liam hi. Tua kilh leh dumte tu dong kimu thei lai hi. Tua a kikap sungteng in, khua sunga numei naupang khempeuh Tonzang lam zuan in a heemkhia masa uh hi. Tua Tedim teng khempeuh Tonzang ah a teeng uh hi. Galkap a site’ han, tu laitak-a Lt.Col; Swan Do innmun teng ahi hi.\n1890 October kha sungin innpipa Khaw Chin a si hi. A sih ciangin, ama inn luah dingin a pano Hau Pum’ tapa Hau Chin Khup kikoih hi.\n54. 1890February in 11 ni-in, Tedim pan in, Major Rundall, galkap 215, thaupi 2 leh Gurkha kuli 300, Sihzang kamphen khat, hi teng tawh Tonzang la nuam in a dingkhia uh hi. Ni 3 sung a pai khit uh ciangin Tonzang a tung zo pan uh hi.\nTonzangte in, a khuakiim uh kulh tawh a um uh hi. Amau inn ciat gawl sang sing muanhuai mahmah vive tawh a um uh hi. Tua ahih man in galte a khua sungah a tum mengmeng zawh na ding a baih kei hi.\nMajor Rundall leh a galkap teng tawh Tonzang a tun tak ciangin, Rundall Mangpa omna ah, thau tawi tampi a va hawh uh hi. Rundall Mangpa in, kumpite’ hong nget teng na piak kei uh leh na khua uh mei tawh hong halsak in, thau tawh hong kap ding hi ung. Tu-a kipan kikum un la, tua zawh ni 3 sungin hong za sak kik ta un,” ci-in khua dang ah a zin khia hi. Ni sim in a thukhenna uh bang hiam ci-in a dongsak den hi. Ni 3 khit ciangin a tungkik hi.\nTonzangte in them zong a olmawh tuan kei uh hi. Bangmah zong a gen kei uh hi. Rundall Mangpa in, “Na khua uh galkapte in umcih khin hi. Na gen meng kei uh leh na khua uh hong ki kap ding hi,” ci-in a lau theihtheih na dingun a pau hi. Mepi khawng a muhna uah a lawn sak hi. Tonzangte a bil uh a phe tuan kei hi.\nTua banga a tawtawn ciangin, zing sang khat, khua zak man diak tak-a kipan in, khua sung pan in, khua kim-a galkap om teng a kikap uh hi. Kamphenpa in, khua mite kiangah, “Tai heek un, tai heek un,” Sihzang kam-a a cih ciangin, Tedim kam in, “Tai keek un, tai keek un, a cihna sa in, a tai seemseem uh hi.\nSun khat tawntung a kikap khit uh ciangin, a makai teng galkapte in a man uh hi. Pasal 3 numei 3 a man uh hi. Tuate:\nTebaw Hau Chin Khup\nYebaw Thang Khaw Pau\nYebaw Gin Za Thang\nYemey Zel Cing\nYemey Vung Mang\nYemey Nia’ng Vung\nKawlpi ah kum khat dektak a omsak khit uh ciangin, numei teng ciah sak kik in, pasal teng Zankongah Kumpite’ hauhna, liatna teng ensak dingin a pai pih uh hi.\nPasal teng Zankong pan a ciahsak ciangin, hausa laipi khat tek tawh a ciahsak uh hi.\n(a)Tuitaw tuaimang nong khan leh Sial lum puak siam, tuanglam pheiphah, mizataan len nan nei e,\n(b)Sing bang khansia hi bong e khan kum hing e, tung Pasian le nuai-zin aw ong awi ve aw.\n(a)Zang vuisai leh milsi psitem bang kithuah, zangmang tawithang, a khu lenvui kai sang e,\n(b)Sial lum thangsa, neem kha vak ka cih man in, heikik ing e, tomte khawl sak ngawn veng e.\n55. 1890 bei kuan ciangin, Khamtung teng kizo khin bangin a ngaihsut uh hangin, Sakta-te in “Cik mah hun in ka lut ngei mahmah kei ding uh hi,” a ci uh hi. Khalkhate in, “Galkapte in a an uh gai peuh le uh ciahkik lel ding hi,” ci-in um uh hi.\n1890 November ni 30 ni-in, General Symons, Vuandokmang Nabb, Palikmang Wetherell, galkap 40- Sakta sim dingin a pai uh hi. Sakta te-in na kap uh-a Palikmamhpa leh Vuandokmangpa a si hi.\nGalkapte in a khua dong a delh uh hangin, a khua kim ah kan hoihtakin bawl uh ahih man in a la zo pak kei uh hi.\n1891 ciangin, Khalkha leh Gangaw pan in, galkap 300 leh thaupi 2 tawh Sakta-te sim dingin a kuan uh hi. Sakta-te in nasia takin a na do uh hi. Galkapte in mei tawh a inn uh a hal gawp sak khit uh ciangin Sakta-te a lut pan hi.\n56. 1891 March 29 ni -in, Thantlang khua sim dingin galkapte a kuan uh hi. Lampi ah mi tampi tawh a kituak uh hi. A dot uh a dawnna kibang khin sak uh hi. “Thantlangah kikhawm ding,” a ci kim uh hi.\nGlakapte Thantlang pan Khalkha lam zuankik dingin a ciah uh ciangin, lampi ah na pang uh-a, galkap 2 a si hi. Galkapte in a delh uh hi. Lui khat a tun’ uh ciangin, lui gal kheensang pan in, sing beel, suang beel in na pang uh-a, galkapte a pai ciangin nakap ngelngelh uh-a, galkapte in acih na ding uh thei lo in a cimawh uh hi. A thautang uh she thum suah she khat (1/3) bei ta hi. Ni 2 sung neek ding bek an a nei lai uh hi. A nai penpen-a a huh thei ding, Thatlangah galkap a nusiat uh tawm bek ahi hi. Mepi tawh kap in, keen pang mualheem lam khiang dinga a delh uh ciangin, a na taimang khin uh hi. Galkap 5 si in 15 a liam hi. Haksapi in Khalkha a tung uh hi. Thantlang te gal siam dan pen, galkap 500 bang cih nading thei lo in a cimawhsak thei uh hi.\n57. General Symons in, Thantlang te kiangah, dangka dan tul nga Rs.5000 ni 5 sungin Khalkha ah a puak na dingin thu a pia hi. Tua sum a piak ma un, Thantlang hausapa Khalkha ah va pai a, galkap Mangpa in, “Hi banga gal nong do uh, a makai teng leh a neihsa teng ki matsak in, a khua uh mei tawh ki halsak ding hi,” ci-in a gen ciangin, Thantlang hausapa a nui hiuhiau bek hi.\nThantlangte in, bangbang a kigen hangin a olmawh tuan loh uh ciangin, Thantlang sim dingin, 1891 May ni 2 ni-in a khuan kik uh hi. 1892 April ciang bek in Thantlang a uk zo pan uh hi.\n58. 1892 Taisun te zong a lutnuam mahmah kei uh hi. Mi tam uh ahih man in a deih hun hun un, mi 10,000 bang a kaikhawm pakpak thei uh hi. Taisun khuapi Phalam khua pen galkap te in ama omna phualpi dingin a deih uh hi.\nAhi zongin a kikupkup uh ciangin, galkapte do lehang, ki sum zaw ding ahih ciangin,lut mai lehang z cih uh ciangin, Zahaute in, “Mangkangte hong pail eh, ka ciangkhut tawh ka hawkkhia lel ding hi,” aci uh hi.\nPhalam, Ngawn, Zahau, Hualngo, Tedim, Sihzang- thau tawi 300 leh thal tawi mi tampi om khin ahih ciangin, galkap te tawh a ki sim uh hi. Tua ki do na ah Kam Suak in galkap Mang khat a that hi.\n59. Innpipa Ni Khuai makaihna tawh Lusi Saklam teng zong a so litlit hi. Innpipa khua limtakin ki umcip hi. Major Forests Walker leh galkap te in, innpipa kiangah, thau lawng 25, temtawng 25, a thahsa uh gal lu 5 a suan teng uh manlang-a a piak na dingin thu a pia uh hi. Ni Khuai in a piak nop loh ciangin, a khua galkapte in a la uh hi.\n60. Me.Carey in, Mr.Fowlwe kiang pan in lai khat, 20 September 1892 ni-in a ngah hi. Tua lai sung ah, Tedim te in Mangkangte do sawm hi, cih thu a muh ciangin, a sun a zan in Mr.Carey Phalam Mangpipa kiangah a pai hi. Phalam Mangpipa in tua bang thu bangmah a na thei kei hi.\n“Thau lawng teng leh, sila teng puak ding,” cih thu, Saimun, Heilei, Kapteel (Gungal lam teng) kikum in, zu ne in a om laitak in, nidang-a Thuam Thawng sila, ama kiang pan-a tai khia, Myo-ok pa a beel, a min Me Thang pen, Myo-ok pa kiang pan tai kik in, apu Thuam Thawng kiang zuan kik dingin a pai hi.\nTua bangin, Gungal teng Heilei ah thu kikum in, zu ne-a a om laitak in Me Thang hong pai a muh ciangin Thuam Thawng in, zu neekna phaul ah a kap lum hi.\nThuam Thawng in, Sihzang Khai Kam kiangah, “Kipawl in galkapte sim khawm ding hi hang, galkapte i gam pan in nawhkhia khin zo lehang, i thau lawngte taan nawn lo ding hi hang. Khuakiim khuadangte zong thu zasak peuh lehang hong kipawl pah ding uh hi; tua ahih ciangin, kuamah a kinusua om lo ding hihang,” ci-in kamciam a bawl uh hi.\nTua bang thu a om laitak in, Thuklai a galvilte khat in, Thuklaite khat na kap lum hi. Thuklaite zong pai pah vingveng in Tulsuk-a galkap khat va that pah hi. Hi kithahna thu teng a kan dingin Myo-ok pa kisawl hi. Tua ciangin, a kuama peuh ki lauthawng pah in, galkapte do ding a kipan uh hi.\nTedimte in, “An sangh kaihkhop khit mateng kipan nai kei ni; tua kikal in, khua kiim khua dang teng thu za sak ni,” aci uh hi. Mun khempeuh ah thu kizasak pah hi. Gungalte in, “Taisun te in zong galkapte deihlo uh ahih ciangin, ei zia hong za peuh le uh hong pawl pah ding uh hi. Ei I kipat phot ding bek kisam hi,” aci uh hi. Hausa pawl khat in kido ding hoih asa kei uh hi. Ahi zongin Thuam Thawng in, “Kipan khin phot lehang kipawl lo cih bang hong om thei lo ding hi,” a ci hi.\nTua ciangin Thuam Thawng leh Khai Kam in gal sim zia ding a hawm uh hi.\n61. A masa pen in, Myo-ok pa leh Kam phenpa suam ding. Tua bang ahih theih na dingin Vuandokpa kiangah, kong ki ap na dingun bangthu teng kisam hiam, ci-in kidong sak phot ding, ci-in tua bangin a dong uh hi.\nAhi zongin, Limkhai Mang Lun in Vuandokpa Fowler kiangah, tua pen hong kheemna uh hi, um kei in ci-in a hilh sim hi. Ahih hangin Phok La Mangpa (Fowler) in, bang bang hi leh ci-in, Myo-ok pa a thu kan dingin a sawl hi.\nMyo-ok pa leh Thuam Thawng a kimeltheih ngei uh-a, thu dang zong nidang in a kikum khawm ngei zel uh hi. Thuam Thawng in zong, Myo-ok pa kiangah Pumva khua ah kituah dingin thu a zasak uh hi.\n62. Tua ciangin, galkap 30 tawh, Palik tampi tawh, Myo-ok pa Pumva pai dingin a kithawi uh hi. Sihzangte in Thuklai ah na dawn uh-a, “Thuam Thawng in Pumva ah hong ngak in om khin zo hi,” a cih khit uh ciangin, Thuklai pan Pumva paina lamdawt zui in tai mengmeng uh-a, Thuam Thawng a hilh khol ding bang pian in a ma pai uh hi.\n63. Tua a pai masa teng Thuam Thawng gen khol ding hi lo-a, amau ciat panmun ding ah a bukkhol dinga pai masa ahi ih hi. Myo-ok pa leh a pawlte in, kuama thu thei lo in, pi lam mah zui in a pai uh hi.\n1892 October 9 ni, Pumva lam zuan a pai, Pumva leh Thuklai kikal Suangbum a cihna mun tengah, lam kiim ah buk in Myo-ok pa leh a pawl teng, phawnkhat kisuah in a na kap uh hi. Galkap 3 bek a suak ta hi. Tuate tai in Thuklai ah a thu teng a ko uh hi. Tua khit ciangin, Tedim le Gungal teng in, Tedim-a galkap teng, Sihzang in thu kizakna sikkhau kikhung peuh mah suksiat ding tavuan a hawm uh hi.\nAhih zia ding pen uh, gal kisim ngei na bangin hih lo in, galguk nasep bekbek tawh, nawngkaisak den ding a, galkap antang nawn peuhmah suam den ding hi. Tua hi leh a sawt ciangin hong cimtak ding uh-a Khamtung khatvei teitei a nusiat loh in ki phamawk ding hi, ci-in a um uh hi. Tua banga sep khiat ding pen 1892 October kha pan in kipan ding ci-in a khensat uh hi.\nGuah tui a tawm ciangin, galkap ki puak beh in, Khamtung galkap a ciah nuam ahih leh, a tam semsem hi. Ahih hangin, Khamtung mite gal hang mahmah ahih man in a lungkia tuan kei uh hi. General Palmer khut nuai ah galkap 2500 leh mepi 2 a om hi.\nGeneral Palmer in, “Khamtung mite gal hangin, gal siam lua uh ahih ciangin, gal sim ngeina tawh cik mah hun in a ki zo thei ngei ding hi lo hi. Tua ahih ciangin, zawh theih na ding lam khat bek om hi. Lo kho sak man lo ding, a-an neek ding teng uh lak sak ding, tua hi leh bek Khamtungte kizo thei pan ding hi,” a ci hi.\nGalkapte a tam uh hangin, a cimawh uh hi. Bang hang hiam cih leh, gal guk bekbek tawh, galkapte ki suam sim den ahi man in, theih loh kal in galkapte si den hi.\n64. 1892 December kha-a kipan in Gungal gam, Thuam Thawng khua Kapteel sim masak dingin a seh uh hi. Lei om lo ahih man in gungal kah na ding phong bawl a sawm uh hi. Tedim pan in Manipur gun dong lam a sial masa uh hi.\n65. 1893 January ni 10 ni-a kipan in gun gal kah na ding phong bawl a kipan uh hi. A phong ding in, zuhangbung hawm (rum barrel) 40 gual in singpeek tawh a kilh uh hi. Tua pen sikkhau saupi khung in, tua tawh hau vawhsawmin, gun gal a lang leh a lang pan in a kai ding mi a kiseh uh hi. Mi 6 bang 7 bang pai khat in a tung thei hi. Galkap, La leh a van, thauvui, thautang, neek ding antang-tua teng khempeuh gun gal puak khit na dingin hun tampi a bei hi.\nJanuary 11 ni-a kipan in ni 13 ciangin gun gal langkhat ah a ki nawnkhia khin zo pan uh hi. Kapteel te in a na gal kap den uh hi. Kapteel te in, galkap te pai cih a theih uh ciangin, numei naupang khempeuh heemkhia meengmeeng in, galkaptein a khua uh a lak ma in tai khia khin uh-a, a inn teng uh mei tawh hal in nusia uh hi.\nTua pan ki pan in, kuamah inlo a kho man lo dingin, galkapte’ an tang pua dingin kuli bekbek in la den in, thaman bangmah pia lo in, a puasak lai uh hi.\n1893 March kha ciangin, lo khawh hun ding hi ta-a, “lo ki kho kei leh, ki puksi khin ding ahih ciangin, ci-in bangbang ahi ta zongin, gun gal teng a lut hi phot ni,” ci-in a thukim khit uh ciangin, gal van a khia uh hi. Lo khawh sak loh na ding ngimna pen lo khawh man na ding a suah veve uh hi.\n66. 1893 October kha ciangin, Mr.Carey in, Ukpi 49 Zangkong ah a hawhpih hi. Mangkangte’ hauhna, liatna teng a va lak kawikawi hi. Viceroy pa in, Mr.Carey kiangah, Khamtung na tun kik ciangin, Khamtung leh Manipur gamgi na bawl ding hi, ci-in thu a pia hi.\nTua mah bangin, 1894 January kha leh February kha sung teng gamgi khen in Mr.Carey a kicinglah mahmah hi.\n1894 May ciangin, Yebaw Khup Pau, Yebaw Khai Kam leh Yebaw Mang Pum in zong gal van a khia hi. Ahih hangin, tuate Kindat thong ah a puak uh hi.\nTedim, Khalkha, Phalam ah galkap a koih uh hi. Tedim, Phalam, Khalkha, tua teng kizom in sikkhsu tungsak uh hi.\nKhamtung gam-a thau khempeuh khawm uh-a, tul sagih (7,000 ) Mangkangte in hong khopsak uh hi.\n1896 ciangin, Khamtung Gam pen, Kawlgam tawh gawm in, gamkhat in ciamteh uh hi.\n1898 kum ciangin, a mun a mun ah a simtham in gal van kiging kik a, 1899 ciangin tual gal kipan kik hi. Ahi zongin, galkapte in phawkbaih kha ahih man in, a makai mi 9 te in gal van khia in a lut uh hi.\n67. 1901 March kha pan kipan in, thongkia teng khah in, pawl khat Ukpi-za Mr.Tuck in a pia hi. Khamtung ah mipi teel kul lo in, a ngah masa photte’ tapa in a luah pahpah ukpi ki-ukna tawh Khamtung mite hong ki uksak hi.\n1901 ciangin, Mr.B.S. Carey in, Ukpi teng tawh, gal kilemna Kamciam bawl in sial ngawng a ban uh hi.\nSial si sungah sialmei diah in, tua sialmei tawh a kivat uh hi. Tua ki ciamna: “Gal le sa-a kinei om lo ding: Gal lel sa lel om leh kihuh ding: a ciam peel peuh sialmul pulh bang ding: sailsi luang bang luang ding,” aci uh hi.\nKam Hau uk sung khua 107 pha hi;\nSukte uk sung ah khua 20 pha hi.\nSihzang uk sung ah khua 16 pha hi.\nKam Hau uk ah Ukpi khat om hi.\nSukte uk ah Ukpi sagih om hi.\nSihzang uk ah Ukpi sagih om hi.\n1949 hun ciangin:\nKam Hau uk, uk 8 kisuah hi.\nSukte uh, uk 4 kisuah hi.\nSihzang uk, uk 3 kisuah hi.\nHualngo uk, uk 1 kibehlap hi.\nA vekpi in Myo-ok khat hi.\n1965 hun ciangin, Myo-ok nih kisuah-a, Tedim Myo-ok leh Tonzang Myo-ok in kikhen hi.\n1962 - Tawlanzi Kawngsil\n1963-71 Chin Uzi\n1972-73 Chin Tahlahkah\n1974 - Pituh Kawngsil\nZomi elibrary/Laibusaal in hanciam in aki type/tei kik ahi hi.\nTaangthu Thuluui/Articles Zomi Innkuan Laibu - J. Gin Za Tuang Zomi Paltan (Galkap)\nItem Reviewed: MANGKANG TAWH KIDONNA (1887-1894). Agelh ~ J. Gin Za Tawng Naulak Description: Rating: 5 Reviewed By: Cinpu Zomi


url: =A lamdang le a etteh tak innkuan (2) ~ Lian Tuang :: ZOMI DAILY\nposted on 7 October 2019 at 10:37 am UTC+9:30 Lomkholna: Article, Liantuang\nA langdang le a etteh tak innkuan (2) ~ Lian Tuang\n7. Mawtaw thak ai ni ei.\n2012 kum pawl hiam khat Zangkong ka pai suk khat ahi hi. Bus tawh hi a, mawtaw pen nitak lam in Zangkong lut pan ahih manin khuamial dektak ciangin ka zin ( Sia Kam Khaw Thang te inn ) ka tung pan hi.\nKei tun khit a sawt lua loin mawtaw hoih mahmah a vom chinchen khat inn mai ah ong khawl hi. Mawtaw tung panin U pau ( Sia Thang tapa ) ong tuakin amah le amah in kongpi hong hiathiat hi. Tua khit ciangin mawtaw vom pen inn huang sungah ong hawl suk hi.\nMawtaw ging a zak ciangin anbuk panin Nu Ciin ( Sia nu ) ong pusuak hi. U pau kiangah “ aw, hih maw” a cih khit ciangin inn sungah lut kik ziau hi. Abeisa a zat mawtaw pen a neu kiukeu ( publica ) leisek mel khat hi a, tua mawtaw lah mu lo ka hih manin u pau kiangah “ u Pau I mawtaw e” ka cih leh “ tua zuak in hih a la hi hang” ong ci kik lel hi.\nMawtaw hoih lua mahmah ahih manin kei zong ka nuam mahmah hi. ka nih un mawtaw ka velvel khawm uhi. A sung khawng ka vel kawmkawm in ” mataw thak ai ni ei. Nasia takin ai ni ei” ka cih leh u pau in “ alui pen kum 20 val bang kizang khin hi ta in vai thupi khawng I neih teh kizil thei zel aih cianga I laih hi e” ong ci lel a, lamdang le thupi ngaihsut mahmah lo ahih manin lamdang ka sa mahmah hi.\nInn lam ah khedap thak neih nangawn kiciamnuih zaizai I hih manin tua bang ding dan mah a sa kha ka hi hi. Nu Ciin (Sia nu) in lah aw hi maw ci ziau, u pau in lah bangmah thupi gen het lo ahih manin ka lungnuam thei tuam lo a, hih mawtawte tu laitak bangzah aman tam” cih ka dot leh 1600 kim khawng ahi tam maw ong cih san lel hi.\nNitak innkuan tutkhophun ciangin mawtaw thu a kigen tam maw cih ka ngakngak hi. Pa Thang in mawtaw vai lem maw, sum kicing maw cih bek kidong uh a tualo bangmah kigen vetlo lel hi. Mawtaw thak ai ding cih thadah thugenna lak nangawnah hello uh hi.\nMawtaw pen a kisap manin a kizang hi a, a lui ciangin a kilaih hi lel hi cih danin ngaihsut hithiat lel uh ahih manin lamdang ka sa mahmah hi. Na khat peuhpeuh i neih zawh sunsun ciangin i kihih sak lanlan theih dante tawh kikhai ka sa mahmah hi.\nMawtaw pen u Pau u Khup.USA amau unau teng (sia Thang tate teng) in a nu le pa zat dingin aleisak ahi hi.\n8. Mei mit sak lianlian hi.\nMeivak pen a kizat kei nakleh pa Thang in mit sak lianlian hi. Zankim a khanlawh ciangin zong mei a kimit mangngilh kha hiam ci in en kik kawikawi den hi.\nNa zat kei uh leh mit sak un ci ngei lo hi. Ahi zongin mi omlo pi in mei amawk tan leh amah mahmah in mit sak tangtang hi. Khat vei ka vakna pan ciah hakin an ka ne hak pian hi. An nek khit ciang niangtui dawn kawm in innlim ah kikhin phei ziau hi.\nPa thang in a TV et kawm in man ta maw ong ci laizang hi. Kei zong, he manta ka ci kik hi. Atutna pan ong ding liamliam a, anbuk mei ong mit phei mawk hi. Kei zong kisuang lua ka hih manin mei saina phual ka pai phei saisai pong hi. Sorry tak ei mei mit mangngailh kha ka cih leh phamawh kei e, na zat nop leh tangsak kik ve ong ci hithiat leuleu hi.\nMei zat ding pen phal mahmah hi. It sit teltal hehlo hi. Ahih hangin kisam lopi a mawk zat ding pen phal vetlo leuleu hi.\n9. Meh lim mahmah\nNu Ciin ( sia nu ) in nek le dawn thupi sak mahmah hi. Meh pen a lim theithei in bawl bawl mai hi. Meh nam tampi bawl hi. Meh val a om leh hoih takin satsuah kik in sengkik sitset a an nek kik ding ciangin satsuah kik leuleu in ong lui leuleu hi. Lamdang ka sak mahmah khat ah I an nek dan ong en gige hi ding hiam lim I sak deuh meh le mehtui khawng zong thei zo sese mawk hi.\nKhuasung vakna pan ciah hak hun ciang nangawnin inn ah an ong ging den in ei duh theih meh le mehtuite khawng ong na bawlsak thei sese lai hi. Kei bang buh lah limsa an lah limsa kahih manin tampipi ka nene thei hi. Tua hun ciangin amah zong lungkim mahmah in ken zong nuam ka sa mahmah hi. Kei tung bekah a tua ci hi loin zin le leng khempeuh tungah tua bangin a bawl zo hi zen hi.\n10. Vanlei zia\nNu ciin in bazaar a pai ding ciangin a lei ding khempeuh a zanitak in laidal tungah hoih takin gelh khol sitset hi. A sum bei ding zah zong gel khol pah hi. Nipi khat in khat vei bazaar pai hi.\nBazaar pan inn tun kik ciangin van teng le a laidal en kak kik leuleu hi. a kisam a om hiam a val a om hiam cih vel kik tangtang hi.\nNitak ciangin sum zatna khempeuh kim takin ama nisim thuciaptehna sungah at kik leuleu hi.\nNi sim in inn a ahawh a lengla teng khempeuh a min, a khua a tui le a hawh hun cih te zong ama nisim thuciaptehna sungah at tangtang hi.\n11.Niangtui thum vei kidawn hi.\nNu ciin in ni khat in a tawm pen thum vei ta niangtui ong hawm den hi. Aman zong dawn tangtang hi.\nZingsang, sun le nitak lupkuan ahi hi. Niangteh hoih takin huan tangtang in niangtui a lim mahmah in bawl hi. A niangtui bawl lim mahmah ahih manin khat veivei a hun lopi in ka ngen thei zel a, limsa maw ci in lungkim takin ong bawl sak thei zel hi. Hih pen kei tung bek hi loin midang tungah zong hih bang lian in ong bawl zo mawk hi.\nNiangtui a kipan nek le dawn khempeuh ah a tate tawh khentuam nei veh loin a kibanglian ong bawl ahih manin lamdang ka sa mahmah hi. Ka dot kawikawi ciangin kei tung bek hi loin u le nau a kuama ciat tungah zong hih bangin a bawl den na hi zen ahih manin thupi sa in lamdang ka sa semsem hi. Lian Tuang\nPrevious: Dr. Sa Sa (Health & Hope- CEO and Founder) tawh kimuhna\nNext: Amyota Hlotdaw MP Pi Cing Ngaih Mang tung aa, lai tin tholh kikna


url: =Hebru 7 | Siantongluan.net\nHebru 7 |\nAbraham in a galsimna-ah kumpite thatin gualzo-in a hong ciah ciangin A Lianpen Pasian siampi ahih banah Jerusalem khua kumpi zong ahi Melkhizedek in Abraham na dawnin thupha a pia hi.\nAbraham in a na ngah khempeuh sung panin Melkhizedek tungah sawmah khat a pia hi. Melkhizedek min a khiatna in, "Thuman Kumpi," a cihna hi phot a, tua banah Jerusalem khua kumpi zong hi lai ahih manin ama min pen, "Kilemna Kumpi," cihna zong ahi hi.\nMelkhizedek pa leh a nu-a kipanin a suahna thu, a sihna thu, leh a khang tangthu peuhmah a kiciamtehna omlo ahih manin Pasian Tapa tawh a kibang hi a, siampi mah hi tawntung paisuak hi.\nTua ahih manin bangzah takin milian ahihna thu na thei uh hi. I pupi Abraham nangawn in zong gal sungah a ngah nate sung panin ama tungah sawmah khat na pia hi.\nLevi suanlekhak sung panin siampi a sem mite pen Abraham suanlekhak mah hinapi-in, amau mipih Israel-te tung panin sawmah khat a lakna dingun Thukham a na kibawl hi.\nAhi zongin Melkhizedek ahih leh Levi suanlekhak hilo napi-in Abraham tung panin sawmah khat na la-in thuciamna a ngah mipa zong thupha a na pia lai hi.\nA lianzawte in a neuzawte thupha a na piakna pen a man thu hi a, sel theihding hilo hi.\nSiampite lakna tawh kisai-in ahih leh a sithei mi mah ahi siampite in mite tung panin sawmah khat a la uh hi. Ahi zongin Melkhizedek lakna tawh kisai-in ahih leh Lai Siangtho in a gen mah bangin a nungta tawntung mipa in sawmah khat a la ahi hi.\nAbraham in Melkhizedek tungah sawmah khat a piak ciangin ama suan Levi in zong ama pupi Abraham tung tawnin a pia mah kici thei hi.\nBang hang hiam cih leh Melkhizedek in Abraham a na dawn laitakin Levi suak nailo ahih manin a pupi Abraham sung mahah a omlai ahi hi.\nIsrael mite in Levi suanlekhak siampite tung tawnin Thukham ngah uh hi. Levi suanlekhak siampite nasepna kicingtaak hi leh Melkhizedek siampi nam zui-in siampi namdang a pianding kisam nawnlo ding a, Aaron gui zui-in siampi omsa a kimangpah ding ahi hi.\nSiampi nam kikheel ahih manin a thukham zong a kikheel ding kisam hi.\nHih bang thute a kigenna i Topa pen a namtuam khat hi a, ama phung sung panin biakna tau-ah siampi na a sem khat beek omlo hi.\nI Topa pen Judah suan sung panin a piang ahih manin Moses in siampi thu a na gen ciangin hih Judah minam genin na neilo hi.\nMelkhizedek tawh a kibang siampi namtuam khat hong pian ciangin hih thu hong kitelpha semsem hi.\nAmah pen mihingte bawl ngeina zui-in siampi a suak hilo a, a si theilo nuntak tawntungna vang tawh siampi a suak ahi hi.\nBang hang hiam cih leh Lai Siangtho in, "Melkhizedek nam bangin tawntung siampi na hi hi," na ci hi.\nNgeina lui pen ginaloin, a kimanna omlo ahih manin kinawlkhin hi.\nMoses Thukham ahi ngeina lui in a cingtaaksak zawh bangmah omlo ahih manin eite in Pasian i naihtheihna ding lametna ahi ngeina thak hong kithun hi.\nTua banah Pasian kiciamna zong hong omlai hi. Midangte siampi-in a kibawl laitakin tua bang kiciamna na omlo hi.\nAhi zongin Pasian in Jesuh kiangah, "Topa in a lungsim a kheellohna ding limtakin kiciam khin a, Nang, tawntung siampi na hi hi," na ci ahih manin kiciamna tawh Jesuh siampi a na suak ahi hi.\nHih bangin a kilamdang diakin a kibawlna in Jesuh pen kiciamna hoihzaw ahihna thu hong kilangsak hi.\nA kilamdanna a dang khat in: Siampi dangte pen sithei-in a nasep zom paisuak theilo ahih manin a mi malin tampi pha uh hi.\nAhi zongin Jesuh nungta tawntung ahih manin midang tungah a nasep ki-ap nawnloin amahmah in siampi nasep sem paisuak hi.\nTua hi a, mite-a dingin a thumsak thei dingin amah nungta tawntung ahih manin ama tung tawnin Pasian kiang a zuante khempeuh, tu-a kipanin a tawntungin a honkhia thei ahi hi.\nTua bangin a siangtho, paubaanna a neilo, vantungah a lian penin a kikoih Siampi Lianpen Jesuh i neih a hoih mahmah ahi hi.\nSiampi lianpen dangte in nisimin amau mawhna hangin biakna pia masa-in, tua ciangin midangte mawhna hangin a piak niloh bang hiloin, amah khatvei bek a kipiakna tawh a tawntunga dingin a kimang paisuak ahi hi.\nMoses Thukham in siampi lianpen a sem dingin cingtaakna a nei theilo mihing mah na seh a, ahi zongin tua Thukham nungah a hong piang Pasian thuciamna in a tawntungin a cingtaakin a kibawl Tapa, Siampi Lianpen dingin kiciamna tawh a na seh hi.\nTedim Lai Siangtho / Laibu: Hebru 7


url: =Amah dan Numei leh Mi ~ Dimno’ Pa :: ZOMI DAILY\nAmah dan Numei leh Mi ~ Dimno’ Pa\nposted on 23 February 2017 at 7:34 am Lomkholna: Article, Paukhankap\nIh deih deuh leh i pahtak deuh mihau, mi minthang leh mi lawhcin te omtek ding lak lah ke’n zong ka pahtak deuh numei khat om in, ama nuntakna bel alawhcing mah bangin a khankhiat zia zong mulkim huai hi.\nAmah pen Oprah Winfrey hi-in, American media proprietor, talk show host, actress, producer, philanthropist leh billionaire khat hi.\nAnu le apa pen akiteng hilo-in, Oprah asuahzawh asawtlo-in a pa in amau nuta taisan hi. A nu in agen kikna ah, ‘khat vei bekbek lupkhopna tawh nau, anei hi’ng,’ ci hi. A pa in taisan ahih manin a nu in a Pi kiang ah koih hi. A Pi gitloh dan bel genzawh ding hihtuak lo hi. Sawl cihtak mah in sawl in nasem sak hi. A sepnop kei leh ciangtawh sat in, thu aman kei leh zong dawmvet lo hi. Zawnglua ahih manin nik hoih, puan hoih leisak zolo hi. Tuaman in a Pi in aaluu (potato) ip pen puan in khui-in silk sak a, khuasung avak ciangin mi-in nuihsan uh hi. Ciamnuih bawlna in nei uh hi.\nKum (3) aphak ma-in a Pi pattahna tawh laisim thei-in, kikhawm apai ciangin a Pi in tonpih zel hi. Biakinn ah zong ei dan mah in Lai Siangtho tang te lotngah in simzel in tua hangin ‘The Preacher’ cih minneu khat bang ngahlawh liang hi.\nA nungakno tuung akipan in nulepa mawhna lam ah a innlak sanggamte-in buan in mawhpih uh hi. Tagah ahih manin a nunung lam ah a pute leh a pu lawmte khut sungah adeih bangbang, akisap hunhun in sawkphei ziauhziauh dinmun dong ah hong tung hi. 1986 kum, TV show khatpan Oprah in agenna ah, ‘kum (9) ka phak in hong kibuan ta hi,’ ci hi.\nKum (13) aphak ciangin thuakzo nawn mahmah lo ahih manin innpan in paikhia hi. Kum (14) aphak ciangin naupaai-a, asuah zawh asawllo-in anau si hi. Kum (20) aphak ciangin guihtheih, khamtheih tawh kidiah hi.\nKum (17) aphak ciangin,‘Miss Black Tennessee Beauty Pageant’ cih pahtawina ngah in, tua pan kipan in damdam in hong lawhcing toto-a tuin hiciang atung hita hi.\nAma nunzia en kik leng, tagah khat hi-in, paudang khat in gen leng zawlta kici thei ding hi. Kum (9) aphak in kibuan a, kum (13) aphak ciangin innpan in paikhia in, kum (14) aphak ciangin nau nei hi. Kum (17) aphak ciangin Model lam ah lut in, kum (20) aphak ciangin guihtheih khamtheih zangh hi. Kum (32) aphak ciangin TV Show khat tawh hong minthang in hong lawhcing toto in, billionaire numei khat dong hong suakto hi. June, 2016 in Forbes te estimated sakna ah a hauhna, aneih sa pen $ 3.2 billion pha hi, ci-in ciapteh uh hi.\nIh gennop ah bel gam minthang, gamnuam ah teeng, i cih zenzen hangin mi khempeuh in nuam asa hilo hi. Ol-no takin lawhcing in a gualzo ziauziau hilo hi. Khuadam mahmah phalbi do na dingin puanlum hoih takpi zong anei zolo, alei zolo zong na tam mahmah hi.\nNisim in haksatna tuak in ahi zongin tua atuah haksatna panin lungkia lo-in amai nawt teitei te bek anunung ah a gualzo hipan hi.\nTu laitak in na teenna gam leh no innkuan, leh nang mahmah i nuntak zia pen Oprah nuntak zah liangin genthei samlo kha ding leh tuazah liang haksatna tuakkha lo ding hiteh! Ahi kei leh tuazah sangin zong nasia zawkha lian ding hi.\nAhi zongin thupi penpen in, i lungsim leh i lungsim puakzia hi.\nKhangluite’n,‘gual bawl in, kisia lo, ei leh ei bawl bek in kisia,’ ci hi.\nOprah zong tuadan lian mah hi. Mi bawlsiatna hangin akisia ding hileh theikha hetlo ding hi hang.\nSuang palkha-in i tuk pen apoi hi kei. Apoi taktak in i tukna panin thoto kik nuamlo-a i tutsuak hi.\nHong ki nawlkhin, hong kipampaim pen apoi hi kei. Apoi taktak in hong kinawlkhin na panin i kalsuan kikloh hi.\nIh gualleh pen apoi hi kei. Apoi taktak in i guallelh na panin thasan in i kipat kik loh hi.\nPrevious: Tourism: Mandalay ah gamdangmi khualzin tamsemsem ~ ZD\nNext: Singapore, Tuas Area ah meikang nasia mahmah ~ ZD\nDah mahmah na thu ~ Rev. Thang Suan Langh\nBiography of Rev. Khup Za Go\nUpdate: Monday zingsang in Kelana Jaya LRT meileng station ki hongkik tading


url: =LAMSIAUHNA LE CIDAMNA. - Laibu Saal\nHome > Thuluui/Articles > LAMSIAUHNA LE CIDAMNA.\nLAMSIAUHNA LE CIDAMNA.\nLAMSIAUHNA LE CIDAMNA\nNipi khatin nga vei, khat vei siauhin minutes 30 ta bang lamsiauhna hangin a nuai-a phattuamnate kingah thei hi.\nLamsiauhna hangin khuak sunga om sihuite ah si luanna thahatsak le khuak sunga ngaihsut theihna a piangsak endorphin tam thohkhiasak thei ahih manin ngaihsutnate siangsakin zong thahatsak thei hi.\nLamsiauhna hangin a nuai-a bangin tuap nasepna thahatsak hi.\n(a) Lungtang le hu-diikna thaguite ah Oxygen tam puaksak zo hi.\n(b) Apheipai sazangte thahatsak hi.\n(c) Hu-diikna thagui-bawk natna phatuamsak thei hi.\n(d) Zatep nopna lungsim kiamsak hi.\nManman a, taina panin kawng natna kingah thei hi. A hang pen, i tai ciangin, i nunglama om sazangte, thaguite kinak lawh ahih hang ahi hi. Lamsiauhna hangin tua bang kawng natna piang lo bek hi loin, tua thaguite thahatsak hi.\nGuh cidamna le thahatna pen, lamsiauhna, van domna (weightlifting) le Calcium manmana neknate panin kingah thei hi. Lamsiauhna hangin guhpa natna phatuamsak thei hi.\nLamsiauhna hangin khuak sunga om sihuite, a tonna, a zanna thahatsak ahih manin pumpi zaw natna ngah theihna panin phatuamsak hi. Khuak sungah sihuite a dal thei sikhalte a pian loh nadingin zong thapia hi. Khuak le luvun kikala om sihuite ah siluanna mansak ahih manin lutang natna panin zong phatuamsak thei hi.\nLamsiauhna hangin lungtang ading a nuai-a phattuamnate piangsak hi.\n(a) Si kisaina ze-olsak thei hi.\n(b) Si netna tha kiamsak thei hi.\n(c) Sihui sung, a khak thei si-thau kiamsak thei hi.\n(d) Lungtang natna ngah nading kiamsak hi.\nLamsiauhna hangin gilpi' nasepna thahatsak ban ah gilpi thau zong kiamsak hi. Tua ban ah a nuai-a phattuamnate kingah thei lai hi.\n(a) Tawmtawma tai theuhtheuhna tawh a kibang zahin Calorie kuangsak thei hi.\n(b) Annek khit minute 30 sungin lamsiauhna hangin an sunga kihel Calorie 3% panin 10% dong kiamsak zo hi.\nGBC Periodical, Vol 7, No. 39\nZOMKA Lom 19, Hawm 148, December 2014\nItem Reviewed: LAMSIAUHNA LE CIDAMNA. Description: Rating: 5 Reviewed By: Cinpu Zomi


url: =Kumthak leh Lawhcinna ~ Dr. Ngul Khan Pau :: ZOMI DAILY\nposted on 7 January 2015 at 11:59 pm Lomkholna: Article, New Year, Ngulkhanpau\n(Joshua 1:1-9) Kum hong kihei ciangin i lungsimah hong tung ding kumthak – kum manpha, mavanna, lamzanna, daupaina, tuahphatna hileh cih i lunggulh uh hi. Edith Lovejoy Pierce in kumthak tawh kisai hih bangin na gen hi, “Laibu i phen ding a, laidal bangmah kigelh nailo i mu ding hi. Tua laibu min in hun hoih hunpha kici hi. Bangmah a kigelh nailo tungah i tangthu i gelh ciat ding hi. I gelh masak ni pen Kumthak kici hi,” ci hi. Laigelh mi Louise Fletcher Tarkington in, “Kipat thak theihna kici gam nuam mahmah om hileh tua lai panin ka kipan kik nuam hi. Mawhna, dahna leh ka angsung khualna puansia bangin ka pai dinga, ka tawm kik nawn kei ding hi,” ci hi. Khristiante adingin, i Pasian, i kipat thak theihna mun hoih penpen hi. Banghang hiam cih leh “i nuntakna tha hong dim kikkik hi” (Late 23:3).\nIsrael mite Jordan gun kiang hong tung uh a, gamciam Kanaan tung ding hita uh hi. Tua laiah a makaipa uh Moses si a Joshua in ama mun luah hi. Gamciam a luah theihna dingun Pasian in Joshua tungah thu pawlkhat pia hi. Tua thukhunte tuni in en zong zui peuh leng lawhcinna i nei ding hi. Israel mite adingin a pai ngei lohna gam, a ten ngei lohna gam ahih bangin kumthak zong na pai ngei lohna gam ahi hi. I pai ngei lohna gamah i gamtatzia ding hong lamlak thei a om leh i van zaang tuampah hi. Joshua a ompih Pasian in 2011 kum sungah Amah om khin zo hi. A bei ding tukum zong mihingte adingin kisam kik theilo ahih hangin Pasian adingin bei tuanlo hi. Tua hangin “Tawntung Pa” kici hi. “Mi lawhcing hih ding na ut hiam?” hong kici leh a utlo kuamah i om ding ka um kei hi. Hong lawhcing sak thei Pasian in lawhcinna ding thukhun nam guk hong pia hi. Tuate khat khit khat in en ni:\nNgen ngam in (Claiming) (Aneu 1-4): Pasian in Joshua kiangah, “Ka nasempa Moses si ta ahih ciangin tu-in ding in la, nang leh hih mite khempeuh hih Jordan kantanin Israel mite tungah ka piak gam sungah pai un. Moses tungah ka ciamsa bangin na khe in a totna mun khempeuh nang tungah kong pia hi,” aci hi (Aneu 2-3). A piak ging gam a om sa hi. Amau luah ngam dingin upna a neih uh leh amau aa hi ding a, luah ngamlo dingin uplahna a neih uh leh sehnel gam amau gam suak ding hi. Tua hangin a gamciam a tun nailoh uh hangin upna tawh nget ngam ding, upna tawh sik ngam ding amau tavuan hi. Upna tawh i muh nailoh, i neih nailoh Pasian in hong ciamsa a omte khempeuh ngen ngam, tuan ngam, luah ngam leng ei a nei kisuak ding hi. Kanaan gam luah dingin hong pai lai-un a gam a lei-ah mite teng uh hi. Pasian in a piak hangin luah ngam kei le-uh a teng mi om veve ding hi.\nPasian in zon tawm ding gam ci loin “ka piak gam” ci hi. Tukum lawhcinna na neihna dingin ngen ngam in, piak dingin hong ciamsa hi. A piaksa gam liatna zong Pasian in pulak tektek hi. “Sehnel gam leh hih Lebanon panin gun lianpi Eufratis gun dong, ni a tumna lama Tuipi Lian lam, Hit mite’ leitang khempeuh nangma gam hi ding hi,” ci hi (Aneu 4). Pasian in a piak gam nisuahna lamah Iraq gam, nitumna lamah Mediterranean tuipi, leilu lamah Lebanon dong ci hi. Israelte’n Pasian ciam gam khempeuh luah kha ngeilo uh hi. Jesu Khris ah hong ciamsa thuphate ngen ngam leng ei a hampha kihi dinga, ngen ngam kei leng ei a sumh kihi ding hi.\nMuang ngam in (Confidence) (Aneu 5): “Na nuntak sung tawntung kuamah in na mai hong khak zolo ding hi. Moses tawh ka om mah bangin nang tawh zong kong om ding hi. Nang kong tamasak kei ding a, kong nusia kei ding hi.” Hih thuciampa Pasian muang ngam leh Joshua lawhcing dinga, a muan ngam kei leh a lawhsam sa hi mai hi. Joshua kiangah a thuciam lian mahmah thum i phawk ding deihhuai hi. Khatna, “kuamah in khak zo lo ding” ci hi. Kei muhna ah mite hong khak bek hiloin ei leh ei kikhak tawntungzaw hileng kilawm kasa hi.\nLawhcinna midangte ading bekin ngaihsunin nang mahmah a lawhcing dingin na kikoih kei leh nang leh nang a kikhak den nahi hi. Nihna, “nang tawh zong ka om ding” hi. Joshua in a dam sungin Pasian in Moses a ompihna tel mahmah hi. Tua hangin amah tawh omkhawm ding Pasian a muan ngam kisam hi. Jesu in, “Leitung a bei dongin note tawh kong omkhawm ding hi,” ci-in hong ciam hi (Mat 28:20). Thumna, “nang kong tamasak kei ding hi” hi. Hih bang thuciam muang ngam ding maw, na ci kha ding hi. A ciampa Pasian ahih manin lunghihmawhhuai lo hi. Pasian in, “Note ka hong nusia ngei kei ding a, ka hong tamasak ngei kei ding hi” (Hebru 13: 5). Hong nusia ngei lo, hong ompih den Pasian muang ngam leteh lawhcinna lampi tawn na hi ding hi.\nHangsan in (Courage) (Aneu 6,7,9): “Thahat in la, hang in; banghang hiam cih leh amaute piak dingin a pu a pate uh tungah ka ciam leitang hih mite na luahsak ding hi.” “Hang in” cih thumvei Pasian in Joshua tungah gen hi. Tua ciangin Israel mipite’n zong, “Na thupiakna leh na thute, na thupiak peuhpeuh hong langpangin a manglo mipa kithat ding hi. Thahat in la hang in,” aci uh hi (Aneu 18). Hangsan i cih ciangin lauh neilo cihna hi khinlo hi. Lauhna a neih hangin muan ngamna tawh gamtang cihna lam kawk hi. Joshua in lauh neilo hi leh Pasian in “hang in” thumvei tak cilo ding hi. Pasian na muan manin bang sem ngam ding na hiam?\nLawhcinna thu kigelhna laibu ah “khuaivah” thu hih bangin kigelh hi. “Vanleng lam saite etna panin khuaivah pumpi leh a kha kibukkimlo hi. A pumpi adingin a kha tom lua hi. Tua hangin amau tuatna panin “khuaivah leng theilo ding hi,” ci uh hi. Ahi zongin khuaivah in tua bang thu thei se lo ahih manin khuaizu tampi bawl hi, ci-in kiciamteh hi. Mite’n nang bang ci hong gen uh hiam cih ngaihsutna tawh na hun beisak kei in. Mi hangsan i cihte in amau tawh kilawmlo ding na tampi semkhia uh hi.\nThumang in (Obedience) (Aneu 7): “Thahatin hang in la, ka nasem Moses in nang hong piak thukhamte khempeuh tawh kizui-in na gamtat ding limtakin ngaihsun in. Na paina peuhah hoihtakin na lamzan’ theihna dingin tuate khat zong pelh kei in.” Pasian in kumpi Saul in siampite bekin a sep theih uh meihal biakna a piak leh Amalek mite a vekpi un thah ding a thu piak thu a manloh ciangin, hih bangin ci hi: “Topa in meihal biaknate leh biakpiaknate Topa’ thu man’ ding zahin deih ahi hiam? En in, biakpiakna sangin thu man’ ding hoihzaw a, tuutal thaute sangin thu ngaih ding hoihzaw hi (I Sam 15:22). I biakpiaknate hangin Topa a lungdam mahmah ding hi loin i thuman manin a lungdam ding hizaw hi.\nThumanna in lawhcinna bulpi ahihna Pasian in Moses kam zangin hih bangin gen hi. “En un, tuni-in na mai uhah thupha khat leh hamsia khat ka koih hi. Tuni-a kong gen, Topa na Pasian uh thupiaknate na zuih uh leh thupha hi a, Topa na Pasian uh thupiaknate mangloin na theih nailoh uh pasian dangte nungzui dingin tuni-a no kong thupiakna panin na kiheikhiat uh leh hamsia ahi hi” (Thuhilh 11:26-28). Thumanna hanga hamphatna nam sagihte en ni.\n(i). Jesu i itna pulakna hi (John 14:15).\n(ii). Pasian pahtawina na ngah ding hi (John 12:26).\n(iii). Ama itna sunga na om ding hi (John 15:10).\n(iv). Pasian in hong sang ding hi (Sawl 10:34-35).\n(v). Pasian thupha na ngah ding hi (James 1:25).\n(vi). Khansauna leh nopsakna na ngah ding hi (Job 36:11).\n(vii). Nang leh na tate in na nuntak sung uh nopsakna na ngah ding uh hi (Thuhilh 12:28).\nZui Tawntung in (Consistency) (Aneu 7-8): “Na paina peuhah hoihtakin na lamzan’ theihna dingin tuate khat zong pelh kei in. Hih thukham laibu na mangngilh ngei kei ding hi. A sunga kigelh thute khempeuh tawh kizui-in na gamtat theihna dingin sunlezanin na lungngaingai ding hi.” Pasian thu in “thukhamte khat zong pelh kei in, mangngilh kei in, sun leh zan na lung ngaingai ding hi” ci hi. Pasian thu zui tawntung ding, nisim-a thumanna in lawhcinna kizom paisuak ding hi. Topa Jesu in lenggui hiangte gah pha hih theih na dingin a bulpi tawh kizom paisuak ding, ci hi (John 15:4-6). Kizom tawntunglo hiangte gahlo ding hi. Tua mah bangin nget ngamna, muan ngamna, hangsanna leh thumannate a tawntung a neih ngitnget ding hi.\nKipumpiak in (Dedication) (Aneu 8-9): Lawhcing dingin kipumpiak ngam kisam hi. Olympic a kimawlna ah kidemte kipumpiakna sang mahmah hi. America Olympic team in Colorado Springs ah kisinna mun nei uh a, kum li zawh ciang kimawl dingte tu’n zong kisinna nei toto uh hi. Tua banga kipumpiak zawhna hangin gualzawh pahtawina medal ngah uh hi. Sawltak Paul in, “Kimawlna sungah a kihel mi khempeuh in thu khempeuhah a pumpi uh uk ciat uh hi. Amaute pen a kisiathei pak a ngahna dingun a hanciam uh hi a, eite pen a kisia theilo i ngahna dingin a hanciam ihi hi,” (I Korin 9:25). Kisia thei pak pahtawina lukhu ngahna dingin mite kidem uh ahih leh eite’n a kisia theilo lukhu i ngahna dingin bangzahta in i hanciam kisam hiam? Tua mah bangin leitung galkapte in amau nuntakna kipumpiak in gal mai ah pang uh hi. Khris galkapte adingin bangzah takin kipumpiak kisam hiam?\nKipumpiakna i gen ciangin Kumpinu Esther a mipihte adingin “ka sih leh a si ka hi-zaw ding hi” acih leh Daniel lawmte thum milim maiah a ku’n loh manun “mei phualpi sungah khiatna” a thuak uh i phawk hi. Pasian gam i cih ciangin kipumpiak ngam ding zong hingiat hi. Tua banga a kipumpiak mite Topa’n lawhcinglo in omsak ngeilo hi. Leitung adingin a kipumpiak mite’n zong minphatna a ngah uh leh vantung ading a kipumpiak mite in bangzahtakin pahtawina ngah ding uh ahi hiam!\nLaibu khat ka simna ah Pasian thu hanga mi lawhcing dingte’n thu li lim ngaihsut mahmah uh hi kici hi. Khatna, Pasian thu sungah amau nuntakna nga. Nihna, Pasian thu limtakin ngaihsut ngeungau den uh hi. Thumna, Pasian thu in hong hilhna bangin gamta uh hi. Lina, Pasian thuciam bangin a gah lo dingin lametna nei uh hi. “Lai Siangtho Pasian thubu, ka neih manpha penna hi” cih la ka sak simin Pasian thubu Lai Siangtho ka neih manpha pen hi takpi hiam cih ka ngaihsun thei hi. Ka neih manpha pen ahih leh ka sim tawntung ding hi. Ka sim tawntung hiam? Ka sim tawntung leh a thute ka zui tawntung hiam? Mavan daupaina, gualzawhna, lamzanna, matutzawhna, leh lawhcinna na neihna dingin “Lai Siangtho” ah ciahkik ni. Kumthak thupha note khempeuh tungah hong tung kim ciatta hen. Rev. Dr. J.M. Ngul Khan Pau\nPrevious: Zogam, Zomi, Zolai, Zo ngeina – 4\nNext: Sawlna Sepzia – Mission nasepzia


url: =Australia Immigration Data’ ading athupi khat :: ZOMI DAILY\nposted on 21 December 2014 at 9:20 pm Lomkholna: News, Zokhai, Zomi\n“Zomite anu asi naupang khatpeuh anuno, ani cihte-in atoptawm tanu/tapa-a akep-pen na’ ngeina uh-ah om takpi mah-hiam?” hongci-hi. “Adopted by his/her own auntie (both from the sides of mother and father”.\nHihpen namdangte’ ngeina-ah apiang thei khollo, apiang ngei khollo ahihziak leh QLD ah Zomi khat-in, “Ka’ nu asih ciang-in ka’ nuno-in hong toptawm (Kawl – Mwey Saa)-hi, ka’ nuno sam nuam-ing” acih man-in kei hongdong ahihi (ka’ contact angahzia-uh akisapleh hong damgen ning-in).”\nNamdangte-pen toptawm tanu/tapa aneih uhleh amau’ meeltheih sung peuhmah pan-in kiphal lo-hi. Zomite ahihleh toptawm (adopted)-zong kici selo-in nu-in ngeeklaai pan-a anusiat nau-pen pa-in ziikiik aneih ngialhleh anii, anuno, apii cihte mah-in tanu/tapa mahbang-in akeem tosuak hi-a, tua-pen English te’ migration law sung-ah (Adopted Child – Toptawm Naupang)-mah akicih man-in amau’ ading-in Zomite’ Ngeina-pen up-huailo khat hongsuah ziak-in hongdong ahihi.\nKa’ dawnna-pen Rule and Regulation of Immigration File sung-ah koihnuam ahihman-in ka’ limkaih (signature) akihel thuahbelh laaidal-tawh hongngen uhhi. Ka’ dawnna-pen “Kawlgam minam khempeuh’ ading akizangh-hiam?” hongci-a, “Kawlte-pen khangto zawdeuh ahihteh tellian keng, Tribal Groups khempeuh-ah ataangpi kizangh” ci-in ka’ genkiik-hi. Hih-pen Zomi khempeuh-in theihkholh ciatding thupi leh kisam sa kahihman-in hong taangko pak-ing.\nZomite’ Ngeina-tawh kizuui-in,\nNeulaai-a nu-in anusiat nau-pen anuno., anii., apii te-in akhanliat ciangdong keem-in khoi uh-a, Zomite-in toptawm nau (adopted child) acilo bek ahihi. Hihpen English te-in toptawm nau (adopted child) ci uhhi.\nKinaaina tuamkhat’ ziak ahihkeileh anuno, anii te khatpeuh-in ta aneihloh man-in nau akhuatheih ciang-in anuno, anii cihte-in keem tosuak thei-a, Zomite-in toptawm nau cihbang-in seh hetlo-hi. Hihpen English te-in Toptawm Nau acihmah-tawh akibang ahihi.\nDotnop aneng-atawng zawdeuh a-omleh anuai-a phone malsiamte-tawh hong zasak un. “Ka’ nuno sam nuam-ing” aci-pen sanggamnu inzong hong zasak theileh kilawm khading-hi.\nPrevious: ZAM Thupuak :: 21 December 2014\nNext: Sapna: Kha Siangtho khat bek sungah, hai khatpan dawn khawm dingin


url: =Conference ih deihtheih nading Idea koipan? ~ MUC\nConference ih deihtheih nading Idea koipan?\nAdmin 10:46:00 PM Articles, Conference Pianna thu\n1. Conference ih deihtheihna zong idea ong lak masa siapite leh makai zomite tungah lungdam huai hi. Tua zomah, Conference api cin na dingin UMM a om sangteng leh Pawlpimite-in Self-support lungsim aneihna ding, Gamthak vei na ding in 1997-2001 dong ka na hanciam uh hi.\n2. Union mah tawh kithukim in Maymyo ah Laisiangtho sang kihong hi. Sawma khat leh sumpite banah baptism zong khang, gammial, Shan, Naga, Paletwa, Kawl lak hihtheihzah in Pasian min tawh ki phu in gualzawhna ahoih khop ciang ong om hi. 2002 pan a zom te'n na zom uh hen la, hi leh buailo ding hi. Zoptoh sangin makaite'n suksiat vive tawh kalsuan uh a, Pawlpimiten asum apai uh tawh aneih uh sang dongtak in sukha ahih manin buaina in gamkang ong bang hi. Asemte mawhna hilo a, asusiate gitlohna hi zaw.\n3. 2003 in SSDten gawmtuah kipan napi Union makaiten pelhtoto uh hi. 2004 kum Conference deihte susia mang dingin kumpi zum ah 20 vei sanga tamzaw ong kihek ciangin SSD tungah Kai Za Dal in email puak in, kei zong Mandalay MPTmail pan thu zasak ingh. Ahi zongin response ong om loh ciangin mipiten Legal Protection deih uh ahih manin MBCF aki beel hi zaw hi. Pa in tapa satin that ding akithawi amuh ciangin, atapa in avengpa inn ah bupak hi. Akibawlsiate dinmun theilo pi in atapa mawhsak huai nailo in mu ingh.\n4. US pan leh U SangChia in gawmding deih in SSD, MYUM, MAC hopih ciangin kisang teknapi, tuama-in Disbandment hih uh hi. Ahawlkhiate'n kilem ding deihlo in embush lianga anihveina a hawlkhiat uh hi zaw. Conferencete zong zuau phuak in naki-ap thei leu hoih dingna pi na thutang lua kha uh hi-in teh. Thutang gen leh sa zangkap vaal ci hi ven.\n5. MUAS sangnaupangte vai ah, paulap tuamtuam zonga minam alawhsak pen Zomite hilo hi. Amau minam lungsim khauh akithuak hizaw. Tu dongmah sangnaupangte laupipi in aom uh hi zaw. Zeisu in van nusiaa leitung ongpai pen mihingte hamsatna atheihna ding hi cih SOP leh Laisiangtho genna hi. Thukhat peuh aom ciangin athuakte leh asute lam anih in muh siam khit ciang khensat ding hoih zaw.\n6. RCte in Middle Age lai-a asep bangbang uh Pasian sawl, INFALLIBALE a atuatdan maha, MYUM/UMM te'n GC huangsung pan a GC/SSD Working Polocies theigigee apalsat khit cianga, sawmakhat khawngmah zanga zuauphuak in a Christianpihte uh Kumpi zum a akhiat khawng,sep peuhpeuh INFALLIBLE, a seh pahpah ding zong Prophetic Function hi samlo zel hi. Kumpi sung a akhiatte uh, azuauphuahte uh zong mihing ahih manun cih ahih hang Laisiangtho in phallo hi. Tulaitak EGWhite, Paul, le Jesute ong vakleh MYUM leh MAC ong taikhawm in ong lem zaw in um ingh.\n7. US ah Parties a om cil lai in buai luia kisa in akithat ziahziah uh hi na pi, tun amau ong siamta in, amasate nasep azomaten susiatsaklo in a hoihzaw ding in zomto uh cih zong ih etteh ding thuhoih khat ahi hi. Eizong siamnailo ih hih manin mi' suktuahna hang in ei le ei kitawng phangphang in, Misian sihpih ngam mah Confernce sihpih ngam mah om in gaalhang thei mah mah hang. Ahi zongin minam dang lakah mei dawimahmah zel: NUPI HANGSAN AKPI KIHTA hi mai hang--JESU' ADING IN GAALHANG HI ZAW IN JESU ASIH PIH, ASUPPIH NGAM ih hih ding lunggulh huai mah mah in mu ingh.\n8. Tua ciangin MYUM leh MAC vai tawh kisai in maikaite kimukhawm, kiho khawm , kilem khawm in tungeinailo, leh apua pan a ong pai sunsunte in zong tua ding in ong pailo zaw in, man/manlo cilo in surrender ding bek agen ciangin naupang hilo ih hih manin kua mah ki ut lo hi zaw hi.\n9. Confernece tawh kisai Document pen angah zong om ding, angahnailoten akim-a ih theihna dingin Sia Kap Pau, US tungah zong ki dawp thei ding hi.


url: =CSO (Civil Society Organization) i cih ciang! ~ Dal Sian Amm :: ZOMI DAILY\nposted on 18 October 2017 at 9:36 pm Lomkholna: Article, Dalsianamm\n(Angiah sut behbeh huai thupawl khat)\nCivil Society tawh kisai-in Mipil tuamtuam te in Nampi 4 in nakhen uh hi. CSO akich nakleh a om zia, apaizia tawh kituakin nam kibang agawm uh nampi 4 ahihi. Hih Naml 4 te i gen maa in CSO icih te bangci dan kipawlna te hiam cih tawm kikum masa ni.\nCSO cih tawh kisai akhiatna, deihkaihna genzia tampi tak lak ah akibang teng i et kak ciangin (1) Gammi te in ei kisapte, ei hamphat na dingin Ei thutawh i phuattawm kipawlna te hi. (2) Social Movement khatpueh kipat na dingin Mipi te sungpan kiphuan khia kipawlna te le amau kihelna huam sung teng.(3) Political Power kici Gamvai ukna ngah na ding hilo napi Gamvai tawsawn ding aa kipan kipawlna te cih bangin kimu thei hi. (aki banglo Defination tampi omlihi.)\nAthu pipen ah mipi te sungpan Upna, deihna, lametna, ukna kibang mipawl khat te in Mipi phattuamna ding hanciamna tawh akiphuan kipawlna te ahihi. Mikhat le mikhat i ukna kibanglo aa i sepnop zong kibang lo hi. I kivakna mun zong kibang lo aa, i siam na mun zong kibang lo hi. Tua hangin Ukna kibang te kici ngiat ngiat hi. (Lokhua mite aa ding kipawlna, Sim hawm kipawlna, Kiimle pawm en cik kipawlna, Ganhing en cik kipawlna, Naupang te en cik kipawlna, Human Rights kipawlna, Leisung sumpiang en cik kipawlna, … tampi tak om lai hi.)\nAtung aa i gensa kipawlna na Nam 4 te kikum suk ni. Tua nam 4 te atom in anuai aa bang in kimu thei hi.\n(1) Confrontational Model kici – Maitai kisi ngiat ding aa om CSO te\n(2) Collaborative Model kici – Sepkhop, pankhop, kipawlkhop nading gelna tawh akiphuan CSO te\n(3) Autonomous Model kici – Kuamah tawh kisi lo, lah kipawlkhawmlo aa a taangdin CSO te\n(4) Mediational Model kici – Alai hawl aa ading ngiat ding aa kiphuan CSO te ahihi.\n(1) Confrontational Model kici – Maitai kisi ngiat ding aa om CSO te :- Kum Zalom 17-18 khit, Modern State System hong khantoh khit aa kipan hongpiang khia, hong kipan khia CSO te ahihi. Hih tawh kisai alim gen pen France, Germany Mipil te ahi Montesquieu te, Kant te ahihi. Hih bang CSO hong piankhiat na ahang le hih hunlai-in CSO cih hong om khiatna adeihna pen Ukna nei te in Ukna khempeuh (a khempeuh) alet cipna uh a en cik ding, a do ding le Ukna neite in Mipi te a Uk cipna uh akiam na ding deihna tawh Kumpi te tawh maitang kisi ngiat ding aa hong piang khia CSO te ahihi.\nHih hunlai aa mipil ahi Vaclav Havel kici mipil pa in Civil Soceity i cih pen Domain of Anti-politics kici Gamvai tawh kisai lo Domain khat hiin Ukna Kumpi le CSO te kikal ah kizopna pen kelki abang kizopna hi na ci hi. Ernest Geller leh Serif ardin (Gamvai tawh kisai mipil) te gen na-ah Kant te gensa mah bangin CounterBalancing mechanism kici Ukna neite in mipi tungah gakcipna, hencipna te aom loh nang le akiam nang asem kipawlna khat hi na cihi.\n(2) Collaborative Model kici – Sepkhop, pankhop, kipawlkhop nading gelna tawh akiphuan CSO te :- Kum Zalom 20-21 khit aa kipan hong kipan khia CSO nam te ahihi. Hih Kum 21 khit leitung ah kikhel nalianpi hong om aa Leitung Gam tuamtuam te in Democracy gam azuak hun ahih ziakin hih hunsung aa hong kipan khia CSO te in Democratic Society kici tual sungah Democracy nuntak zia aom theih nang ataw sawn ding aa hongpiang khia te ahihi. Human Rights vai, Tualsuak mite thuneihna vai, Napangte pattah na vai, Liangko kikim, Tan kikim na ding vai le Poverty Reduction, Development Project, Education Network te cih bangin nasem te ahihi.\nTual sung caingbek hilo in Leitung Level ah zong WHO, UNESCO, UNDP, USAID,te zong kihel hi. Hih hunsung aa hong kipan khia CSO te dan te in Kumpi tawh kipawl khawmin nasep theih ding hanciam uh aa, Sepkhop, zunkhop, puahkhop, kipawlkhop theih dingzia lampi tawh kalsuan zaw uhi.\n(3) Autonomous Model kici – Kuamah tawh kisi lo, lah kipawlkhawmlo aa a taangdin CSO te :- Hih Model zia zong pen Kum Zalom 20 khit aa hong kipan khia Model khat mah ahihi. Atung aa No(2) CSO te ngaihsut zia, om zia, tat zia pen kumpi tawh sepkhop, kipawlkhop ding lam ahih hangin Hih No(3) na model te ciangin Taangdingna lam na hi zaw hi.\nCivil Society Theorists te ahi Robert Hefne, Keith Teste, Jean Cohen, Andrew Arato kici te in Tualsung kipawlna CSO i cih tepen Kumpi uknazia tawh akilam dan Kipawlna te ahih hangin, Kumpi Ukzia le Kumpi nasepna te alangpan, ataw sawn zong hilo in Tualsung noptuam na ding ciang bekin a tuam din vivel kipawlna te ahihi. Baogang kici Mipilpa genna ah Hih CSO kici mipil pa in, CSO te pen Ukna nei te huzap sungpan bangzah ciang dong suakta uhhiam cih tawh kien hi ci hi. Adiakdiak in hih model pen Nopna-Dahna, Cidamna , Pilsinna lam asemten tamzat penpen uhhi ci hi.\n(4) Mediation Model kici – Alai hawl aa ading ngiat ding aa kiphuan CSO te :- Mipil pawlkhat te leuleu in CSO i cih te pen State kici နိုင္ငံေတာ္ le Mipi te kikal aa buaina te alaihawltak pen lampi tawh (Mediation sphere) tawh a ding kipawlna te na cih hi. Norton kici mipil pa in “Ukna nei kumpi te le CSO te kikal aa om kigamlatna te hong kigamla sak thute, paizia te (Mediating Structure) kisapnate CSO panmun pan kihubit theihi cih na gen hi.\nZomi te sungah a om ngei, aom lai kipawlna te lak ah Gullu Mualvai encik pawl, Si hawm pawl, nopna dahna huh ding aa kiphuan kipawlna te atung aa Nam 4 te sungpan koi tawh kineh kak pen hiam cih ki en kak thei hi.\nDal Sian Amm\nPrevious: Philippines ah meigong nupi khatin IS galkapding kaikhawm kawikawi\nNext: Malaysia gamsung biakinn leh pawibawlna te ah Bomb asukkhapsawm IS migilo 3 kiman\nKhango le Media ~ Lian Tuang


url: =Kumthak leh Hanciamna ~ Dr. Ngul Khan Pau :: ZOMI DAILY\nKumthak leh Hanciamna ~ Dr. Ngul Khan Pau\nposted on 30 December 2015 at 9:22 pm UTC+9:30 Lomkholna: Article, Ngulkhanpau\nKumthak leh Hanciamna (Paunak 3:1-12) ~ Dr. Ngul Khan Pau\nNeu lai-in Khristmas leh Kum Thak hong tun ding kingaklah mahmah in hong tung hak kisa mahmah hi. I leitung kum hong tam pian leh hong tun nawh kisa leuleu hi. Topa Pasian in Ama hehpihna tawh kum khat sung zong tomsa mahmahin hong zangsak hi cih ken ka ngaihsut ciangin lungdamna tawh ka kidim hi.\nDavid Kham cih bangin, “Lungdam luankhite’n nang hong phat zel,” kei zong hong cisak hi. I kum hong tam semsem sepnop a tam semsem hangin cidamna leh kal kicin zawhlohna tawh kidim leuleu in ki-om hi. Neu lai-in hun tampi i neih hangin sep ding tua zah in tam kinei khollo hi. I khangham ciangin sep ding hong tam mahmah a, hun zeek hong haksa mahmah hi.\nKum Thak leh Hanciamna cih tutung in i thalakna ding leh kum khat sung hong makaih ding deihna tawh kong gelh hi. Paunak sungah kumpi Solomon in pilna tawh kisai limgelh mahmah hi. Nisim nuntakna ah lawhcinna, daupaina a deihte’n hih hih laibu nisimin sim leng i lampi hong tangsak ding hi.\nDr. Ben Wati in, “Late sungin Topa tawh bangci kizop ding leh thunget ding dan hong theisak a, Paunak in mite tawh bangci kizop ding cih hong theisak hi,” na ci hi. Nang zong Topa lamlahna a zui na hih leh haksatna a om hangin na phulsuak zo ding hi. Tua bek hi loin matutzawhna hong pia ding hi. Bang hang hiam cih leh Topa in ama thu a zui mite tungah thupha pia loin om lo hi. I zuih ding leh i hanciam ding nam gukte hih a nuai-a bang ahi hi.\n1. Topa thuhilhna ka mang ding hi (Aneu 1-2): Kumpi Solomon in a tate a thuhilhna ah kong thuhilhte mangngilh kei unla, ka thugente mang un, na ci hi. Tua bangin thuhilhna a zuih uh leh khansauna, lungnopna leh daupaina ngah ding ci hi. Topa thuhilhna zui kei leng khansihna, dahna leh lawhsapna tawh kinungta ding cihna hi.\nTuni in Topa thu a sim bek hi loin ama thuhilhna bangin a zui nuam hih ding hanciam in. C.T. Studd tangthu ah: zan khat ihmu loin Lai Siangtho simin tusuak hi. A zi in, “Bang ci na Lai Siangtho bu na ban-phen keei a, a cih leh, a ma’n, ‘Pasian in hong sawl thuhilhna ka zuih loh a om hiam cih a zong ka hi hi,” ci hi. Topa hong thuhilhna lei-ah kiasak loin a zuipah dingin hanciam in.\nPasian thumanna in thupha ngahna hi cih i Lai Siangtho sungah i mu hi. Thuman lohna zong samsiatna tawh kizui hi. Abraham tawh kisai ama thumanna hangin thupha ngah ding cih hih bangin na kiciamteh hi. “Na suan-leh-khakte thupha ka piak bangin leitung minam khempeuhte in thupha a ngah nadingun hong ngen ding hi. Bang hang hiam cih leh nang in ka thu na mang hi,” (Pian 22:18).\nThumanna in galzawhna pia hi. “Ahih hangin note in ama aw limtakin ngai in keima gen bangin na gamtat uh leh na galte uh tungah gal ka hi ding a, na langte uh tungah lang ka hi ding hi,” (Pai 23:22). Khansauna leh gamsung nuntakna kip nadingin zong thumanna kisam hi. “Tua ahih ciangin note leh note’ khit a na tate uh tungah thu hong nuamin, Topa na Pasian un a tawntung a hong piak gamsungah na khan uh na sausak theih nadingun tuni-a no kiangah kong gen ahi ama thukhamte leh thupiakte na zui ding uh hi,” (Thuhilh 4:40).\nThumanna in meihal biakpiakna sangin manphazaw hi. “Topa in meihal biaknate leh biakpiaknate Topa’ thuman’ ding zah in deih ahi hiam? En in biakpiakna sangin thuman ding hoihzaw a, tuutal thaute sangin thungaih ding hoihzaw hi,” (I Sam 15:22). Kumpi Uzziah zong ama daupaina leh lawhcinna thusimin a thumanna hi. “Pasian zaqhtak ding ama tungah a hilh Zekhariah hun sungteng amah in Pasian zong hi. Amah in Topa a zon laiteng Pasian in amah daupaisak hi,” (II Khang 26:5).\n2. Topa Pasian ka it ding hi (Aneu 3-4): Topa in thupha hong piak manin amah it i hih leh tua itna pen hong huh man hi a, itna siang hilo hi. Naupang no khat in, “Ka pa it mahmah ing bang hang hiam cih leh sum ka kisap simin hong pia hi,” ci hi. Sum leh pai, inn leh lo hong piak manin itna pen eimah kikhualzaw itna hi a, hong piapa itna taktak hilo hi. Tulai i nuntakzia tawh zong kituak kasa hi.\nNuntakna nuamzaw thupha delh in gamdang i tung uh hi. Tuate i ngah ciangin a thupha bekbek buaipih in hong piapa kimangngilh baih mahmah hi. Tham loin thupha khawng i ngah ciangin ngahtaak i kisak zong kiphatsakna hi a, Topa Pasian mai-ah zakdahhuai mahmah ding hi. Topa a it mite thumanna leh cihtakna tawh gamta uh a, amau nisim nuntakna ah tuate mangngilh lo uh hi. Tuate amau nisimin nuntakpih uh hi.\n3. Topa Pasian ka muang ding hi (Aneu 5-6): Kumpi Solomon in lungsim khempeuh tawh Topa muang ding leh nangma theihna ah kinga ke’n na ci hi. Lai Siangtho siamte’n hih bangin na gen uh hi. Solomon kumpipa a cing galkapte ama zumpi mai-ah ding uh hi. Amau khut ah teipi tawi-in ding uh a, nai khat val bang tang loin a din zawh uh ciangin gimpian uh ahih manin teipi tungah kingai kawm uh hi.\nA sawtna ciangin a teipi zong koi thei hi, ci uh hi. Tua a muh ciangin kumpi Solomon in nangma “teipi” tungah kinga kei inla, Topa tungah kingazaw in ci hi. Mai kum sungah gelna na neihte zong Topa huhna leh gualzawhpihna loin bangmah piang lo ding hi. Solomon mah in, “Mite in bangbang a geel zongin Topa’ deihna bang bekin a piang ding hizaw hi,” na ci hi (Pau 16:1).\nAmah a muangte Topa in a lampi uh tangsak ding ci hi. Israelte zong a lungsim uh muanhuai hileh Egypt panin Canaan gam ni li bek paina lampi hi. Ahi zongin amau muanhuai loh manin kum sawmli sawt hi. Laibu gelhpa in, “Topa Pasian in Israel mite Egypt panin a lakkhiat ding zan khat bek kisam a, ahih hangin Egypt lungsim amau panin a lakkhiat nadingin kum sawmli sung sawt hi,” ci hi. Egypt lungsim a pua kuamah Canaan gam lut lo uh a, lampi ah bah khinsak in Egypt mitkha tawh a bawl thei nawnlo khangthak, khangsawnte bek gamciam tungsak hi. Na lampi a tangsak ding leh matutna hong pia ding Topa muang in, amah muantak hi.\n4. Topa Pasian ka lau ding hi (Aneu 7-8): Nangmah a pilin kingaihsun tawm kei inla, Topa lauhna hangin a sia peel in. Tua hileh nang adingin damna zatui tawh kibang ding a, na natnate hong damask in, na guhte adingin zong damna hi ding hi, cih i mu hi. Mikang pau ah fear cih pen zahtak ci-in kilet hi. Hih pen a siangtho lauhna, zahtakna hi. Topa tua bangin a zahtakte’n siatna peel hamtang uh hi. Tua bek hi loin, Topa lauhna pen pilna bulpi hi a, lungnopna bulpi hi (Pau 1:7). Israel mite’n zong Topa lauhna hangin siatna a pelh laiteng uh thupha sang uh a, ahih hangin Topa’ lauhna hong neih nawn loh uh ciangin siatna namkim tuak uh hi.\nAmerica zong thukham sawmte paikhia-in Khristian gimnam peuhpeuh deih lohna tawh hong gamtat ciangin khuamialna a zuan gam hong suak hi. Kum zathum sung khawng pilna leh khantohna tawh a nungta gam ahih manin a kiam lam kimupah lo kha ding hi. Ahi zongin siatna kipahtawi-in hoihna kideih lo gam hong himawk hi.\nTopa a lau mite in numei leh pasal kikal vaite ah kikem a, gamtat siangtho tawh nungta uh hi. Tua bang gamtat hoihna in mihing nuntakna manphasak a, innkuan kipsak hi. Rom gam hong kiam ding ciangin numei leh pasal kikalah kikepna cih bang om loin amau ut bangin hong gamta uh hi. Mi a tamzaw in ‘hoih hi’ a cih man bekin gamtat hoih suak tuan lo hi.\nHitler in Galpi Nihna laiin Judah mite a thah ziahziah pen mipi in ‘hoihsa’ himawk hi. Tua bang gamtat pen a hoih hituanlo hi. Tua hi a, tuni a hoih a kisa – pasal leh pasal kikholhna, numei leh numei kikholhnate zong bangzahta in a hoihlam in i gen hangin ‘hoih’ kici thei lo hi. America Supreme Court in phalna a piak hangin hih gamtatna pen ‘hoih hi’ cihna ding om hi tuan lo hi. Tulaitak-a abortion (naukiatsakna) zong tualthahna hi a, bangzah in a hoih lamin i gen zongin ‘hoih’ ngei lo ding hi. Topa lauhna hangin gamtat siangtho neih ding thupi penpen hi.\n5. Topa Pasian ka neihsa tawh ka zahtak ding hi (Aneu 9-10): Na neihsa na anpalte tawh Topa zahtak in. Tua hi leh na ansalte an tawh hong dimlet ding a, bel dimletin lenggahzu na nei ding hi. Hi lai a zahtak cih kammal pen honour hi. Topa Pasian neih leh lam hong piapa ahih manin ama tungah lungdamkohna in piakkik ding thu ahi hi. Neih leh lam piakna tawh Topa biakpiakna pia leng ama tung panin thupha hong pai ding hi cih i Lai Siangtho in na gen khinzo hi.\nNa ansalte hong dim ding a, na koihna belte hong dimlet ding hi, cih thuciam om hi. Bang hangin pia ding ihi hiam cih leh na neihsa khempeuh ama tung panin na ngah ahih manin lungdam kohna in piak ding ahi hi. Hauh nopna, sumbawlna bangin a meet ding lametna tawh piak ding hi masa lo a, lungdamna kohna ahih manin phal takin piak ding ahi hi. Tu kum thak sungin piakna lamah kalsuan ning na ci hiam? Na piakna na behlap sawm hiam?\nRick Warren in piakkhiatna tawh kisai-in thu li ngaihsutna hih bangin na gen hi. (i) Thupha i ngahte midangte tungah luansak ding hi (Pian 12:3). Thupha i ngah ciangin ei tung bekah ah om suak ding i ngaihsut leh sawt hong om lo ding hi. Ahi zongin midangte thupha piakna dingin Topa in mi a muan ding zong hi.\nTua dingin nang hong zang nuam ahih leh phal takin zeek in, lungdam takin piakhia ziahziah in. (ii) Midangte tungah thupha i hih leh Topa in ei kisapna khempeuh hong vaihawmsak ding hi. Mite adingin thupha i hih kei leh eima neihsa zong a sawt loin hong bei lel ding hi. (iii) Midangte tungah thupha i bawlte eima tungah hong kileh kik ding hi (Luke 6:36). (iv) Thupha tamsem i ngah leh a tamsem pia dingin hong kilamen hi (Luka 12:48).\n6. Topa Pasian hong ukna leh taina ka thudon ding hi (Aneu 11-12): Topa in ta taktak bangin hong bawl leh na hoihna dingin hong tai-in hong thuhilh (discipline) ding hi. Na pianthak ni a kipanin Topa’ sanginn (school) ah a kah na hi hi. Sangnaupang hoih om a, sangnaupang hoih lo zong om hi. Na sih madong tua sanginn ah a kah na hi a, haksatna na tuah ciangin Topa in lesson laisim haksazaw hong pia cihna hi. Job zong ama tuahkhakte Topa’ khut sung panin hong pai thute hi a, haksa sa mahmah hi. Ahi zongin Topa tungah khasiatna nei loin kip ngitnget ahih manin a tawpna ah laizawhna graduation thupi mahmah Pasian tung panin ngah hi.\nHebrew 12:5-11 sung i et ciangin Topa thuhilhna discipline thu limtakin kigen hi. Topa thuhilhna a thuakzote’ tungah lungdamna lianpi piak ding kamciam om hi. Topa in a it mite a it manin tai a, a tai mite mi nuamsa hi; tua bang thuhilhna thupi in ngaihsut ding hi, ci hi (Job 5:17, Mang 3:19). Topa in ama thukham a hilh leh a taihilhna a ngah mite mi nuamsa ahi uh hi (Late 94:12). Topa in thupha hong pia hen. Rev. Dr. J.M. Ngul Khan Pau\nPrevious: Tulaai Leitung Thuthang Tuamtuam Updates December 29, 2015 (Khawm Pau)\nNext: Sia Dal Do Nang in hong nusia\nUS Police khatin Nurse khat apummatgawp laitak Video ki khahkhia


url: =Global Buanli Family: Tulaai Leitung Thuthang Tuamtuam Updates Feb 8,2014\nTulaai Leitung Thuthang Tuamtuam Updates Feb 8,2014\nZomi or Zo Mi\nZomi ahihkeh Zo mi te peen minam dangte tawh kibanglo in mintap nei, Beh tawh khang kisimte ihihi. Tuaban ah Min I phuah ciang kahtap ( adeihna nei ) in min kiphuak a, minamdang te tawh akilam dangte ngiat te ihihi. Kamin Thang Khawm Pau hi a Kapu Luai Thang in mikheempeuh kagawmzo a, kamin athang vangvang cih adeihna in kamin Luai Thang –Thang Khawm Pau ongphuak hi. Khalkha pawite leuleu ciang Gamvaak in sakhat akaap leh sipah ahihman tu aneihciang Kal Lum ciphuak lel hi.\nPawlkhat te in PUzo suan civengvang zawzen in Puzo bangbeh cin kadotdot hanglah ongdawng thei omnaai kei in keimuh naciang ah Zomi or Zo Mi te peen Beh tawh khang akisimte ihia, beh icihciang zong atom in Sanggam cihna ahihi. Hihpeen mikim in itheih leh theikei the ongkici leh asi ngamding vive ihihi.\nBanghaang in Ibeh isang gam sang athupi masazaw kuamah omlo hina pi in tua ibeh iphung tesang awsuah, awkaih, Tenna mual le guamte iminam bang inngaihsun in ibeh iphungte tawh sanggam meelma ding zahdong ongpiang thei ahihiam? Kua in onghai sak hiam? Ahai mah ihihiam akuate itmasak zawding hiam? Cih lungngaih huai kasa mahmah hi.\nKabeh Sektak hi in, Pawlkhat Thado pau in pau ei Pawlkat paihte pau in pau ei pawlkhat Zo pau in pau ei Pawlkhat bang Israel minam nakici in Israel bang ah natung uhhi.\nIminam, ibeh Unau sanggam icih in kuate himawk hiam????????????\n· Iran gamte neihsa Gaal tembaw pi Tuipi tung ah Gaalkaap 30 leh Van leeng ganvan akicing tawh kha 3sung gaaldo kisin in ding in Feb 8,2014 ni in kuankhia a amasa peen US te uksung tuipi gamgi neh mahmah uhhi ci in Iran media te in gen uhhi. US ten ahihleh mikheempeuh in International tuitung ah khualzin thei a a ahizong lamkhialh lohding thupi ci uhhi.\n· Leitung ah Muslim biakna zuite pawisim napi ahi Saudi Arabia gam Holy City of Medina khuapi sung a om Biakna vaai a khualzin mite giahna Hotel khat ah Feb 8,2014 ni in bomb puakkham a mi 15 sipah in 130 liam uhhi. HIh bomb puahkhap laaitak in gamdang biakna vaai akhualzin 700 hih Hotel ah agiah laaitak ahihi.\n· Piantit gam khanglam Digne-Les-Bains khuapi sung ah khuasung vaakte tuanna meileeng khat Feb 8,2014 ni in kibung a mi 2 si in 9 aliam kimu ta hi. Hih meileeng kibut huhau in meiphelh mi 100 in kintak in na asep laaitak ahihi.\n· Tuma kha 7 laai a Panama kumpi thuneite mat Cuba gaalvan apua North Korea te tembawpi North Korea te in Panama thuneite kiang ah $700,000 apiak khit uhciang Feb 8,2014 ni in naciahthei ta uhhi ci in Panama thunei te in taangkokhia uhhi.\n· Brazil gam Rio De Jeneiro’s khuapi sung ah kumpi ten Bus tuanman akhansak lungkim lo in mipi tampi tak in Feb 8,2014 ni in lungphona nei in saankhah semseem uh ahihman in Palik te tawh buai uh akhuasung vaak kheempeuh dipkua in om uhhi.\nPosted by Thang Khawm Pauzomi at 11:34 AM